
INTRODUCERE 


Puţini ar putea să scrie sau să laude 
după vrednicie viaţa şi faptele acestui Mare 
Sfânt Părinte al Bisericii Ortodoxe Române, 
canonizat târziu. Pe data de 21 mai 2006. 
Pentru aceasta, în lucrarea noastră, am 
încercat a aduce mai mult mărturiile istoriei, 
aşa cum ni s-au păstrat până azi. Căci ele 
vorbesc cel mai bine despre viaţa şi faptele sale. 
Dacă, precum ştim, după Mitropolitul Grigorie 
nu s-a mai ridicat un alt ierarh mai vrednic ca 
el, cu viaţă meii sfântă şi cu activitate mai 
bogată decât el, apoi noi, cei ce facem 
cunoscute scrierile lui, de-am încerca să 
lăudăm după cuviinţă pe Dumnezeu întru viaţa 
şi faptele lui, după cum îndeamnă psalmul 
(cf. 150: 1), ne-am umple de slavă deşartă şi de 
ruşine, ca unii ce nu numai că nu voim să 
urmăm vieţii duhovniceşti pe care el o propune 
prin scrierea de faţă, ci şi ca unii care adesea 
ne împotrivim unei vieţi ca aceasta, izvodind 
alte „învăţături”, care nu se adapă, precum cele 
ale Sfântului Grigorie, din izvorul cel dulce al 
Sfintei Tradiţii, precum zice şi autorul vieţii de 
mai jos. Nu am greşi, de aceea, nicidecum de 

l-am numi un nou „Gură de Aur”, ale cărui 
cuvinte aurite zac încă nedescoperite şi neva¬ 
lorificate în manuscrise şi tipărituri uitate de 
vreme. Citind viaţa lui, ne izbesc din loc în loc 
fapte şi întâmplări ce ne aduc aminte de viaţa 
Sfântului Ioan Gură de Aur, de a lui Vasile cel 
Mare şi ale altora. 

Cartea de faţă poate fi lesne socotită cea 
mai frumoasă carte despre Taina Mărturisirii ce 
s-a scris vreodată de vreun autor român. 
Valoarea ei reiese cel mai bine din lectura ei. 
Mitropolitul se adresează încă de la început 
cititorilor nu ca unora ce trebuie să ia aminte la 
oarece idei, definiţii, canoane, pe care el, iată, a 
reuşit să le aştearnă în scris şi care sunt 
obligatorii, ci ca unor fraţi ai lui, păcătoşi ca şi 
el, cărora le pune înainte mărturia Părinţilor şi 
nu „învăţăturile mai noi”, cele pe care noi le 
numim azi „adaptate la cugetul contemporan"; 
el pune înainte mărturia Sfinţilor Părinţi ca 
unul care făcea parte din ceata lor, ca un 
continuator al vieţii şi învăţăturii lor. Nu 
întâmplător, viaţa şi faptele lui au stârnit ură şi 
împotrivire din partea multor preoţi, boieri şi 
alţi dregători ai vremii, precum ne arată viaţa. 
Asemenea împotriviri faţă de o lucrare duhov¬ 
nicească a unui ierarh român nu s-a mai văzut 
de atunci în istoria Bisericii noastre. Pentru ce? 
Oare pentru că lucrurile mergeau spre mai 

bine? Nu, ci pentru aceea că ierarhii de mai 
târziu s-au adaptat mai mult (sau mai puţin) la 
cugetul şi politica mai-marilor acestei lumi şi la 
unele „obiceiuri” mai (mult sau mai puţin) 
nebisericeşti ale poporului. 

Despre viaţa şi activitatea lui nu s-a 
scris până acum o lucrare cuprinzătoare; o 
astfel de lucrare ar cere osteneli peste fire şi 
poate că puţini ar dori, de voie şi spre singură 
lauda Sfântului şi folosul creştinilor, să 
întocmească o lucrare ca aceasta. Ca o smerită 
contribuţie, dăm mai jos o viaţă a Mitropolitului 
intr-adevăr vrednică de a fi socotită o laudă 
sfântă adusă celui între Sfinţi, Părintelui nostru 
Grigorie, Mitropolitul Ţării Româneşti, de 
veşnică pomenire 1 . 


1 O altă viaţă vrednică de luat în seamă, apărută recent, scrisă 
mai „la rece", a întocmit preot prof. dr. Mircea Păcurariu în 
volumul 3 din Istoria Bisericii Ortodoxe Române (Editura 
Institutului Biblic şi de Misiune al B.O.R., Bucureşti, 1994, pp. 
36-47), care îi consacră un întreg capitol. Chiar dacă în bună 
parte îi lipseşte căldura şi lauda duhovnicească a vieţii, ea vine 
cu amănunte suplimentare privitoare la contextul istoric, în 
general, şi bisericesc, în special, şi la viaţa şi tălmăcirile 
Mitropolitului. 

VIAŢA ŞI FAPTELE PĂRINTELUI 
GRIGORIE DASCĂLUL, 

MITROPOLITUL ŢĂRII ROMÂNEŞTI 

(1765 - t 22 Iunie 1834) 

Duhul Domnului a împărţit păstorilor 
sufleteşti ai neamului nostru românesc felurite 
daruri duhovniceşti. Unii au fost buni părinţi 
duhovnici, îndreptând pe cei greşiţi, alţii au 
suferit pentru turma lor greutăţile vremilor şi 
nu au pârăsit-o în necazuri. Unii s-au străduit 
să ridice case Domnului, alţii s-au nevoit să dea 
cuvântul Domnului pe graiul poporului. Unii au 
fost tari în credinţă, alţii au fost pildă de 
smerenie. Unii au strălucit prin ştiinţa lor, alţii 
au pilduit prin cârmuirea lor. Dar Grigorie 
Dascălul, Mitropolitul Ţării Româneşti 
(1523-1834), a dobândit bogăţie de daruri 
duhovniceşti. Căci ştiinţa lui de carte nimeni 
altul n-a avut-o nici înainte, nici după aceea. 
Smerenia şi înfrânarea lui uimeau şi pe cei de 
altă credinţă. Blândeţile lui înmuiau şi inimile 
cele mai învârtoşate. Puterea lui de lucru 
schimba noaptea în zi şi neputinţa în sănătate. 
Iubirea lui de turmă şi de ţară nu lua în seamă 
necazurile şi surghiunul. Dragostea lui de carte 
folositoare sufletelor l-a stăpânit din tinereţe 
până la suflarea din urmă. Milostenia lui era 

atât de largă, că la moarte nu s-au găsit din 
agonisita lui decât cărţi pe care le da în dar. 

Pentru aceea, îndemnatu-ne-am să-i 
scriem pe scurt şi pe înţelesul tuturor viaţa şi 
faptele, ca să fie pildă pentru toţi. Iar pentru că 
mulţi mitropoliţi au purtat numele Grigorie, şi 
nu-i cuviincios a-i deosebi prin numărătoare, 
ne-am îngăduit spre ţinere de minte să-l numim 
aşa cum l-au numit cei din vremea lui, adică 
Grigorie Dascălul. Căci cu adevărat dascăl, 
adică învăţător, a fost şi este al neamului 
nostru. 


Cum a învăţat carte părintele 
Grigorie Dascălul 

Fericitul părinte Grigorie Dascălul, 
Mitropolitul Ţării Româneşti, s-a născut în 
oraşul Bucureşti, când era cursul anilor de la 
Hristos 1765; şi a primit din Sfântul Botez 
numele Gheorghe. Părinţii lui erau români şi de 
bun neam; dar, care le-a fost numele şi ce 
îndeletnicire aveau, nu ştim. Că Grigorie, în 
smerenia lui adâncă, n-a lăsat însemnare 
despre aceasta, ca să nu se laude cu cele 
lumeşti şi trecătoare. Şi nici alţii din vremea 
aceea n-au aflat de la dânsul cuvânt despre 
neamul său. înţelegem numai că părinţii lui 
Grigorie au fost oameni evlavioşi, că l-au 
crescut bine şi că de copil l-au dat să înveţe 
carte, cu gândul să ajungă învăţat şi să intre în 

dregătorii lumeşti. Dar, cum mai departe se va 
arăta, altfel rânduise Dumnezeu. 

Era pe vremea aceea în Bucureşti o 
şcoală vestită, aşezată în mănăstirea Sfântului 
Sava, ale cărei clădiri se aflau pe locul unde 
astăzi este tot o şcoală, anume Universitatea. 
Domnul Alexandru Ipsilante (1774-1782) rân¬ 
duise din nou această şcoală, cu clădiri noi şi 
mari, cu profesori buni şi mulţi, nouă la număr, 
cu 75 de şcolari bursieri, cu bibliotecă şi cu tot 
ce trebuie unei şcoli, unde să înveţe toată 
ştiinţa, ca să nu mai caute şcolarii izvor de 
învăţătură în alte părţi. 

Şcoala aceasta ţinea 12 ani şi era 
împărţită astfel. Copiii erau primiţi la vârsta de 
şapte ani. Trei ani învăţau gramatica, adică 
învăţau limba elinească şi spre sfârşit începeau 
şi limba latinească. După aceea, alţi trei ani 
învăţau literatura elină şi latină, pe temeiul 
scriitorilor celor mai vestiţi ai acestor limbi. 
După ce isprăveau şi aceşti trei ani, alţi trei ani 
se îndeletniceau dimineaţa cu poetica, retorica 
şi etica lui Aristotel, iar după-amiază învăţau 
limbile italiană şi franceză. 

Stăpânind deci şcolarii limba elinească, 
ştiinţele ajutătoare şi alte limbi, treceau acum 
la învăţământul cel înalt, care şi acesta ţinea 
iarăşi trei ani. Aici învăţau aritmetică, 
geometrie, istorie, geografie, filosofie şi astro¬ 
nomie. în timpul celor trei ani de învăţământ 
înalt, cine îşi alegea viaţa bisericească, trebuia 
să asculte şi teologia la un profesor aşezat în 
Sfânta Mitropolie, deosebit pentru evlavia şi 

dreapta lui credinţă. Aşa că dacă cineva ar 
asemăna cursul învăţăturii de atunci cu cel de 
astăzi, ar vedea că cei trei ani de la început ar 
însemna învăţământul primar, cei şase ani ar li 
tot una cu învăţământul secundar, iar cei trei 
ani din urmă s-ar potrivi cu învăţământul 
nostru universitar. 

Şi am amintit toate acestea ca să 
spunem că Gheorghe al nostru, trecând din 
braţele părinteşti în cele ale şcolii acesteia de la 
Sfântul Sava, s-a aşternut cu nesăţioasă 
osârdie şi cu înflăcărată râvnă pe învăţătură şi 
a străbătut tot cursul acestor învăţături, 
desăvârşindu-se în învăţătura elinească şi în 
celelalte ştiinţe învăţate în şcoală. Spune cineva 
care l-a cunoscut că, pentru adâncirea învă¬ 
ţăturii, acest student Gheorghe „înjuga nopţile 
cu zilele". Şi mai adaugă cum că, însetat de 
carte cum era, s-a adăpat şi din izvorul teologiei 
la profesorul cel de la Sfânta Mitropolie, a 
învăţat adică şi sfintele dogme ale credinţei 
noastre creştine. 


Cum a intrat în viaţa călugărească şi 
la ce ascultări s-a supus 

Iar Pronia cea Dumnezeiască, rânduind 
toate cu nespusă înţelepciune spre folosul 
nostru, a lucrat aşa ca înclinarea spre viaţa cea 
bisericească a studentului nostru Gheorghe să 
dobândească sprijin spre întărirea ei. Că, 
dorind părintele stareţ Paisie de la mănăstirea 

Neamţului să aibă ucenici adânciţi în conştiinţa 
limbii eline şti, a trimis pentru aceasta la şcoala 
cea vestită din Bucureşti pe doi călugări 
îmbunătăţiţi, pe Gherontie şi pe Dorotei. Şi aşa 
a întocmit Dumnezeu lucrurile că îmbunătăţitul 
călugăr Gherontie a făcut cunoştinţă cu 
strălucitul student Gheorghe. Acesta îl mâna la 
păşunea cea înflorită a învăţăturii eline şti, iar 
acela îl adăpa la izvorul cel nesecat al vieţii 
călugăreşti. Şi cunoştinţa lor în prietenie 
adâncă s-a întărit şi amândoi nedespărţiţi au 
fost până la moarte. Putea cineva să vadă o 
minune ca aceasta: pe cel mai lăudat student al 
Bucureştilor lângă cel mai smerit călugăr al 
Neamţului. Un muntean şi un moldovean uniţi 
pentru împreună-petrecere cărturărească şi 
călugărească, ca un simbol al unirii de mai 
târziu dintre Muntenia şi Moldova. 

Iar când Gheorghe isprăvi învăţăturile 
cu laude neprecupeţite din partea dascălilor 
săi, vrură părinţii, doriră rudeniile, căutară 
stăpânitorii cei mari ai ţării să-l tragă spre 
dregătorii pe acest prea pricopsit întru 

învăţătură tânăr. Iar el nu se lăsă biruit de 

» 

măririle cele lumeşti, ci, în tovărăşia prietenului 
său, Gherontie, părăsi şcoala Sfântului Sava 
şi-şi îndreptă paşii spre viaţa Sfântului Sava, 
alergând la Mănăstirea Neamţului din Moldova. 
Şi aceasta s-a întâmplat cam pe la anii 1790. 

Aici, în Mănăstirea Neamţului, se 
începuse de câţiva ani o viaţă călugăreasca 
nouă. Că Fericitul Părinte Paisie, după ce se 
desăvârşise în Sfântul Munte, venise în 

Moldova cu ucenicii săi şi vâlvă mare ridicase 
cu orânduielile lui călugăreşti. Aşezase adică 
viaţă călugărească după tipicul cel vechi, cu 
ascultare pornită din dragostea către Hristos. 
Călugărul nu are nimic al său, ca să aibă de 
toate prin purtarea de grijă a lui Hristos. 
Călugărul şi-a tăiat voia sa, ca să aibă putere 
împotriva ispitelor prin Hristos, Care a biruit 
puterea vrăjmaşului. Vieţuirea călugărului 
trebuie să fie curată, ca să plinească cuvântul 
lui Hristos şi ca să fie pildă altora. Călugărul 
slujeşte fraţilor, după pilda lui Hristos, Care a 
venit ca să slujească tuturor. Şi aşa, pe acest 
temei întocmindu-se viaţa în Mănăstirea 
Neamţului, o simţire şi un cuget era la toţi fraţii 
trăitori acolo. Iar Părintele Paisie, cu puterea 
dată lui de Dumnezeu, încălzea pe toţi cu fapta 
şi cu cuvântul, dând fiecăruia ascultarea ce i se 
potrivea, întărind pe cel slab şi mângâind pe cel 
puternic. 

Iar când Gherontie i-a adus de la 
Bucureşti nu numai adânca cunoaştere a limbii 
elineşti ci şi pe tânărul Gheorghe, părintele 
Paisie a priceput ce odor i-a venit şi ucenic al 
său l-a făcut. Şi Gheorghe al nostru s-a arătat 
şi întru ucenicia călugărească tot atât de 
fierbinte cum se dovedise la adâncirea 
învăţăturii celei din afară. Cine poate să 
povestească ostenelile şi nevoinţele sale pust¬ 
niceşti, posturile şi rugăciunile, răbdarea şi 
supunerea, blândeţile şi smerenia sa? Cu 
bucurie duhovnicească îl sfătuia Părintele 
Paisie şi cu încredere l-a tuns întru călugărie. 

schimbându-i numele din Gheorghe în Grigorie, 
după pravila călugărilor. Şi când a fost venit un 
arhiereu la mănăstire, cu părinteasca alegere a 
lui Paisie, Grigorie fu hirotonit ierodiacon. 

Iar „stareţ şi părinte duhovnicesc” şi-a 
ales ierodiaconul Grigorie pe monahul Ghe- 
rontie, prietenul său cel dobândit încă de la 
Bucureşti şi cu el împreună într-o ascultarea 
au fost. Că priceput fiind ierodiaconul Grigorie 
în limba elinească, a primit ascultare să 
tălmăcească pe limba noastră românească cărţi 
folositoare de suflet. Şi întru această ascultare 
petrecea în mănăstirea Neamţului împreună cu 
stareţul său, Gherontie, că, ce tălmăcea unul, 
îndrepta celălalt şi tălmăcirile lor se făceau ca 
un singur lucru. 

Şi s-a răspândit peste cuprinsul 
pământului românesc vestea despre aceşti doi 
călugări pricepuţi întru tălmăcirea cărţilor 
bisericeşti şi îmbunătăţiţi întru viaţa călugă¬ 
rească. De aceea, când Mitropolitul Dositei de la 
Bucureşti a cerut la mănăstirea Neamţului să-i 
trimită doi monahi tălmăcitori din limba 
elinească, au fost trimişi Gherontie şi Grigorie, 
care au şi tipărit la Bucureşti din cărţile lor. Iar 
pe Grigorie l-a oprit Mitropolitul Dositei ca să 
fie purtător de grija al bibliotecii celei mari din 
Mitropolie. Cât de nevoitor era Grigorie la 
acesta slujbă a tălmăcirii şi a bibliotecii, ne 
spune cineva care a fost împreună lucrător cu 
el atunci, scriind aşa „că nu stingea fără numai 
lumina zilei luminarea lui Grigorie, nici nu 
apuca înainte începutul nopţii aprinderea ei”. 

Când Mitropolitul Veniamin al Moldovei 
a simţit nevoia de cărţi teologice pentru 
seminarul său de la Socola, tot pe Gherontie şi 
pe Grigorie i-a pus la întocmirea unor astfel de 
cărţi. Când învăţatul episcop losif al Argeşului, 
care sta în legături cărturăreşti şi cu fraţii din 
Ardeal, a dorit să dea lămuriri pentru cărţile de 
slujbă bisericească, tot la Gherontie şi la 
Grigorie s-a îndreptat, iar aceştia i-au întocmit, 
tâlcuiri de care şi astăzi ne folosim. 


Călătoria la Sfântul Munte şi aşezarea 
lui Grigorie 

în mănăstirea Căldăruşanilor 

în anul când ruşii ne-au răpit 
Basarabia, nedespărţiţii Gherontie şi Grigorie se 
hotărăsc să facă o călătorie la Sfântul Munte ca 
să se închine sfintelor mănăstiri celor de acolo 
şi să se întâlnească cu părinţii cei cuvioşi 
pentru folosul sufletului. Şi aşa, mai 
alăturându-se lor încă doi călugări, pornesc 
tuspatru la drum, după ce au luat blagos- 
lovenie de la ocârmuitorul Mitropoliei din 
Bucureşti. Când au ajuns la Seres. departe de 
trei zile pe jos până la Sfântul Munte, un 
tovarăş, anume Iachint, s-a despărţit, zicând că 
are să meargă la Ierusalim; şi de atunci nu s-a 
mai aflat nimic de el. Ceilalţi trei au ajuns în 
Sfântul Munte, s-au închinat cu evlavie prin 
mănăstiri şi au intrat în vorbiri duhovniceşti cu 

părinţii de acolo. Apoi au pornit să se întoarcă 
în ţară. Şi când au ajuns în preajma oraşului 
Filipupolis, au căzut intre tâlhari, care i-au 
chinuit şi le-au luat tot ce aveau. Iar Gherontie, 
mai bătrân fiind şi mai rău chinuit, a răposat 
acolo. Grigorie, tovarăşul şi fiul său duhov¬ 
nicesc, împreună cu celălalt călător, i-au ridicat 
trupul şi l-au îngropat în mănăstirea Anarghiri 
din apropiere. Iar când s-au împlinit şapte ani 
de la pristăvirea lui Gherontie, s-a dus Grigorie 
iarăşi la mănăstirea Anarghiri, a dezgropat 
oasele fericitului său stareţ şi tovarăş întru 
toate bunele obiceiuri şi, după datoria 
părinteştii orânduieli, întorcându-se înapoi la 
Bucureşti, le îngroapă în pământul ţării. 

Rămânând singur, Grigorie trăieşte în 
mănăstirea Neamţului, urmându-şi ascultarea 
în tălmăciri şi în tipăriri de cărţi. Mai apoi, din 
ce pricină, nu ştim, părăseşte metania sa de la 
Neamţ din Moldova şi se închide în mănăstirea 
Căldăruşanilor din Ţara Românească, trăind în 
rugăciune, tălmăcind cărţi din porunca 
Mitropolitului ţării şi necăutând nici o 
dregătorie bisericească. Dar, cum mai departe 
vom vedea, altfel rânduise Dumnezeu. 


Cum a ajuns ierodiaconul Grigorie 
mitropolit al Ţării Româneşti 

în anul 1821 a fost mare răzvrătire în 
ţările noastre. S-au sculat grecii ca să scuture 
jugul turcesc şi s-au ridicat şi românii ca să 

scape de fanarioţi, adică de grecii trimişi de 
turci ca să fie domni în Ţările Româneşti. Multă 
pradă şi mult omor s-a făcut atunci. Grecii l-au 
omorât pe Tudor Vladimirescu, căpetenia 
românilor răsculaţi. Turcii i-au biruit pe greci şi 
au umblat cu capete de zavergii, adică de 
răzvrătiţi, la şeile cailor. Boierii au părăsit ţara, 
fugind în Ardeal şi lăsându-şi averea pradă 
răufăcătorilor. Atunci a fugit, împreună cu 
episcopii, şi Mitropolitul Dionisie al Ţării 
Româneşti, lăsând turma fără păstor în mijlocul 
lupilor. 

Dar aceasta mare tulburare a avut şi o 
urmare bună. Anume de atunci încoace s-a 
rânduit să fie domni dintre români, şi nu dintre 
greci. în dregătorii să nu se mai numească 
străini, ci pământeni. La mitropolii şi episcopii 
iarăşi să nu mai ajungă decât românii. Şi aşa, 
în Ţara Românească, este numit domn Grigorie 
D. Ghica, din vechea familie domnitoare a 
Ghiculeştilor. Domnul scrie boierilor şi Mitropo¬ 
litului, fugiţi la Braşov, să se întoarcă în ţară ca 
să arate nemângâiaţilor locuitori în faptă că au 
scăpat din trecutele nevoi. Dar Mitropolitul 
Dionisie nu vrea să se întoarcă, iar ţara nu 
putea rămâne mai mult fără mitropolit. De 
aceea, Domnul strânge pe boieri în divan, 
dându-le voie, după legile de atunci, să aleagă 
alt mitropolit în locul lui Dionisie. Cinstiţi au 
fost acei boieri şi buni creştini s-au arătat, că 
n-au căutat la faţa oamenilor, ci sârguindu-se 
cu multă osârdie, într-un glas au socotit 
destoinici pentru treapta mitropoliei pe 

următoarele trei obraze: Grigorie - arhiman¬ 
dritul de la Argeş, Teoclit ieromonahul şi 
Grigorie ierodiaconul, care amândoi se aflau la 
mănăstirea Căldăruşani. Şi au scris boierii în 
hârtia lor către Domn aşa: „Dintr-aceşti trei 
părinţi ce-i arătăm Măriei tale, care dintr-înşii 
se va socoti şi de către Măria ta, acela ni se va 
orândui mitropolit. Şi rămâne cum Duhul Sfânt 
va lumina pe Măria ta cu alegerea dintr-aceşti 
trei părinţi”. Pricepuţi au fost boierii, dar 
adevărat luminat de Duhul Sfânt a fost Domnul 
Ţării când, din cei trei, a ales pe cel din urmă, 
pe ierodiaconul Grigorie. 

închipuieşte-ţi, cititorule, că boierii 
trimişi să vestească pe Grigorie că-1 cheamă 
Domnul Ţării l-au găsit într-o chilie, în afară de 
zidul mănăstirii Căldăruşanilor, la Cocioc, cum 
se zice şi azi. în chilia lui era o rogojină peste o 
scândură, ce-i slujea de pat, o icoană în perete, 
o măsuţă de scris şi o pereche de desagi înţesaţi 
cu cărţi, încolo nimic. Iar Grigorie, îmbrăcat 
într-un cojoc vechi de oaie - era în preajma 
Bobotezei -, tocmai citea din Sfântul Ioan Gură 
de Aur, despre cât de înfricoşată este taina 
preoţiei. Şi boierii îi spun că Domnul ţării vrea 
să-l facă mitropolit! 

Uimit de această veste neaşteptată, 
Grigorie, după un timp de gândire, răspunde 
aşa: „Că Măria sa Vodă mă cheamă la Curte, 
voi face ascultare şi voi veni; dar ca să fiu eu 
păstor al turmei celei cuvântătoare a neamului 
nostru, nevrednicul, numai gândul acesta mă 
cutremură. Păstorul cel mare Hristos să-mi fie 

milostiv mie, păcătosului”. Şi trimişii Domnului 
au plecat. 

Iar Grigorie, petrecând toată noaptea în 
rugăciuni fierbinţi, a doua zi şi-a luat toiagul în 
mână şi desagii pe umeri şi a plecat pe jos la 
curtea lui Vodă. Era în ziua de 5 ianuarie, în 
anul 1823. Am auzit şi noi de la bătrâni că în 
călătoria aceasta spre Domn i s-a întâmplat lui 
Grigorie o poznă. Adică trecând el prin satul 
Tunari şi oprindu-se la un puţ să se 
odihnească, preotul satului, care nu iubea pe 
călugări şi era nu ştiu cum, l-a închis într-un 
coteţ de porci, zicând că-i călugăr hoinar. Şi ar 
fi petrecut Grigorie şi noaptea cu porcii, dacă 
nu se milostivea o slugă să-i dea drumul pe 
ascuns. Iar când a ajuns Grigorie mitropolit, au 
venit preoţii, după obicei, să primească 
binecuvântare. Printre ei era şi preotul din 
Tunari, care a îngălbenit ca şofranul şi tremura 
ca frunza de plop când a văzut că mitropolit 
este călugărul închis de el în coteţul porcilor. 
Dar Mitropolitul Grigorie, văzându-i tulburarea, 
blând cum era, l-a binecuvântat zicându-i: „Nu 
te teme, că porcii sfinţiei tale s-au purtat bine 
cu mine”. 

Trei zile a ţinut vorbirea între domnul 
Grigore Ghica şi între ierodiaconul Grigorie. 
Domnul stăruind la Grigorie să primească 
vrednicia de mitropolit, iar Grigorie apărân- 
du-se ca unul ce nu se simte vrednic de această 
înfricoşată răspundere. Iar la urmă, arătându-i 
Vodă că şi Domnul Hristos s-a făcut slujitor 
fraţilor săi şi că acum, când pentru neamul 

românesc se arată zile mai bune, toţi suntem 
datori să ajutăm după puterile date nouă, 
ierodiaconul Grigorie s-a plecat dorinţei lui 
Vodă şi a primit să fie mitropolit. Atunci cu 
inimă plină, în ziua de 8 ianuarie din anul 
1823, aşa a hotărât domnul Grigore Ghica: 
„Urmând aşadar cugetului nostru, după a 
creştineştii datorii şi fără câtuşi de puţină 
părtinire, am găsit a înălţa la acest arhi- 
păstoresc scaun al Mitropoliei Ţării Româneşti, 
de duhovnicesc păstor al norodului din această 
de Dumnezeu păzită ţară, pe Grigorie 
ierodiaconul”. 

Şi, în ziua de 9 ianuarie, Grigorie a fost 
sfinţit ieromonah, citindu-i-se şi rugăciunile la 
facerea de arhimandrit. în seara aceleiaşi zile, 
s-au făcut strigările de arhierie sau, cum se 
zice, s-a săvârşit ipopsifierea. A doua zi, 10 ia¬ 
nuarie, a fost sfinţit întru arhiereu-arhipăstor al 
Ţării Româneşti. Cu alaiul îndătinat, semnat 
chiar de Vodă Ghica, a urmat în ziua de 11 
ianuarie darea cârjei şi aşezarea în scaun a 
Mitropolitului Grigorie. La palatul domnesc, în 
ziua aceea, erau adunaţi toţi boierii. Domnul, 
urmat de postelnic, a înaintat, a pus în mâna 
lui Grigorie cârja arhipăstorească şi a rostit 
aceste cuvinte pline de înţeles: „Nici celui care a 
alergat, nici celui ce s-a rugat, ci celui care a 
binevoit Dumnezeu”. Şi astfel ajunse Grigorie 
Mitropolit, când era în vârstă de 58 ani, fără să 
ceară scaunul, ci fiind rugat să-l primească, 
fără să dea daruri şi fără să facă făgăduieli, ci 

primind el daruri; fără să fi fost preot sau 
episcop, ci numai ierodiacon. 

Despre firea Mitropolitului Grigorie, iată 
ce scrie consulul austriac de atunci: .Aflând 
cine sunt, s-a arătat foarte bucuros, mi-a ieşit 
înainte şi m-a dus până la o sofa, a fost 
binevoitor şi foarte smerit; în vorbă, glasul îi fu 
potolit şi măsurat. Mi-a dat dulceaţă şi cafea; 
primindu-i binecuvântarea, plecai. Mă înto¬ 
vărăşi până afară din casă şi nu se retrase 
decât atunci când trăsura mea pomi. Lumea 
aşteaptă mult bine de la cârmuirea sa”. Cum 
era la chip, nu ştim bine, că Mitropolitul 
Grigorie nu s-a lăsat să fie zugrăvit, ci numai se 
povesteşte din bătrâni că avea un cap atât de 
mare, că nu s-a găsit mitră să i se potrivească. 


Cum a cârmuit mitropolitul Grigorie 
Biserica românească 

Mulţi se vor fi întrebat cum va putea 
cârmui Biserica acest mitropolit care nu făcuse 
până atunci decât să se roage, să asculte de 
alţii, să scrie cărţi şi să le tipărească? Oare 
pentru cârmuire nu trebuie ca cineva să aibă 
pregătirea osebită acesteia? Aşa va fi fiind cu 
alţii, dar Mitropolitul Grigorie a făcut abatere, 
că din ziua întâia s-a arătat destoinic întru 
purtarea cârmei bisericeşti ca nici un altul până 
la el. Credinţa lui în Dumnezeu, dezlipirea de 
bunurile pământeşti, dragostea de aproapele şi 
împlinirea datoriei i-au fost ajutoare neclintite 

în păstorirea sa. Să spunem pe scurt ce a 
înfăptuit el în biserica românească, care atunci 
avea multe lipsuri. 

Episcopiile erau văduvite ori păstorite de 
oameni nu tocmai vrednici. Şi atunci, chiar în 
anul întâi, Mitropolitul face să ajungă la Argeş 
şi la Râmnic episcopi noi; iar peste doi ani se 
alege un alt episcop şi la Buzău. Iar Mitro¬ 
politul, ştiind după canoane că are netăgăduită 
datorie a fi cu mare privighere pretutindenea 
până unde se întind hotarele Mitropoliei, pune 
la inimă acestor episcopi îndatoririle lor şi-i are 
în de-aproape cercetare ca să-şi îngrijească de 
turmă. îi mustră când, în loc de umblarea prin 
eparhie pentru îndreptarea bisericilor, stau prin 
oraşe la sfaturi şi pricini politiceşti. Dar îi şi 
apără când sunt asupriţi. Episcopii aceştia îşi 
iubesc Mitropolitul lor, şi aşa înţelegere adâncă 
era atunci între arhiereii noştri. 

Mitropolitul Grigorie s-a îngrijit şi de 
preoţi. Fiind preoţii atunci scutiţi de dări către 
vistieria ţării, iar mulţi intrau în preoţie fără 
pregătire, sfinţindu-se prin dare de bani chiar şi 
la arhierei străini, peste Dunăre. Ca să înceteze 
aceasta. Mitropolitul cere Patriarhului de la 
Ţarigrad 2 să oprească pe Mitropoliţii de Vidin şi 
de Vraţa de la hirotonia celor din alte episcopii; 
iar el, Mitropolitul, îşi ia osteneala şi singur îşi 


l 


2 Constantinopol. 

sfinţeşte preoţii în dar, ţinând însemnare 
lămurită de numele şi de satul celor sfinţiţi. 

Aflând că protopopii aceştia jefuiesc pe 
preoţi şi pe diaconi cu felurite dări, a pus 
rânduială şi în tagma lor. Aşa, protopopii luau 
de la preot „darea bastonului”, adică bir de 
protopop, mai luau „dare pentru adeverinţa de 
hirotonie”, „dare pentru cercetarea bisericilor” şi 
încă una „pentru adeverinţa de duhovnicie”; iar 
„pentru pricini de gâlceviri între preoţi”, care se 
cercetau de protopopi, jecmănirea n-avea 
margini. Toate aceste dări le-a înlăturat Mitro¬ 
politul, „fiind obiceiuri vătămătoare de suflet şi 
neprimite de Biserică”. Şcolile se ţineau dintr-o 
dare plătită de preoţi şi la strângerea ei iarăşi se 
năpăstuiau preoţii, dar prisosul intra în punga 
altora. Şi aici puse rânduială Mitropolitul, fără 
să scadă suma totală a banilor orânduiţi pentru 
şcoli. 

Mitropolitul Grigorie arăta multă grijă 
pentru şcoli, al căror efor 3 era. Căuta profesori 
buni până şi la Viena, punând îndatorire să fie 
români şi de credinţa noastră. Lua parte la 
examen, binecuvântând roadele profesorilor şi 
silinţele şcolarilor şi dăruind bani pentru 
şcolarii sărmani. Ajuta băneşte pe tinerii din 
Moldova trimişi la şcoala de la Sfântul Sava. Cu 
drept cuvânt era numit „cel mai fierbinte doritor 
de folosul obştesc”. Dar această dragoste a lui 
de şcoală nu-1 oprea să nu mustre pe profesori 
când nu aveau purtări bune sau când 


3 Un fel de epitrop. 

răspândeau idei nepotrivite cu vremurile de 
atunci. Nume de filosof şi trecere în lume avea 
profesoml ieromonah Eufrosin Poteca de la 
şcoala românească din Sfântul Sava, dar aflând 
Mitropolitul că el şi ceilalţi profesori nu se 
poartă potrivit datoriei lor de îndrumători şi cu 
fapta, nu numai cu ştiinţa, îi ceartă scriindu-le: 
„Să vă îndreptaţi cu toţii şi apoi să îndreptaţi pe 
alţii. Să dobândiţi năravuri bune, apoi să 
învăţaţi de năravuri. Să fiţi cu toţii sfinţi 
precum erau dascălii cei mai dinainte într-acel 
loc” 4 . 

Să nu se uite că Mitropolitul Grigorie a 
stăruit pentru înfiinţarea de seminarii preoţeşti 
la fiecare episcopie. Şi au mai hotărât ei ca 
aceste seminarii să fie clădite şi întreţinute cu 
cheltuiala Mitropoliei şi a Episcopiilor, fiind 
aceasta „o îndatorire sfântă şi despre care nici 
una dintr-însele nu se va putea apăra”. Datorie 
este deci ca seminariile noastre din Muntenia 
să treacă în pomelnicul lor printre ctitori pe 
Mitropolitul Grigorie Dascălul. 

Când Grigorie ajunse mitropolit, starea 
mănăstirilor era cât se poate de rea. Cele mai 
bogate mănăstiri fuseseră de pe vremuri 
închinate Locurilor Sfinte şi pentru cârmuirea 
lor veneau în ţară călugări străini. Aceştia nu se 
dovediseră cinstiţi-cârmuitori, căci clădirile le 
lăsaseră în părăsire, averile le vindeau sau le 


4 Pentru ideile lui progresiste sau iluministe, Eufrosin Poteca a 
fost m final caterisit. 

închiriau pe sub mână; şi durere era să vezi 
mănăstiri bogate căzute în paragină şi pline de 
datorii. De aceea. Mitropolitul ceru călduros 
Domniei şi dobândi dezlegare să facă altă 
rânduială în mănăstiri. Atunci el a numit 
numai stareţi români, a întocmit catagrafii de 
averile mănăstirilor, le cercetează toate dato¬ 
riile, le înfiinţează casă de venituri şi opreşte în 
parte trimiterea de bani la Locurile Sfinte, până 
ce se vor plăti datoriile. Şi adevărată viaţă s-ar 
fî sălăşluit în mănăstirile noastre prin aceste 
rânduieli ale Mitropolitului Grigorie, dacă nu 
s-ar fi amestecat mână străină. Că, văzând 
călugării greci pierderea veniturilor lor 
mănăstireşti din ţara noastră, au cerut ajutorul 
rusesc. Iar Rusia, ca să ne facă greutăţi, a 
stăruit şi s-au primit iarăşi stareţi greci la 
mănăstirile închinate. 

Şi în altă latură s-a învederat simţul de 
gospodar al lui Grigorie. Când a ajuns el 
Mitropolit, grele datorii apăsau pe Mitropolie de 
la înaintaşii săi. Trei dintre ei făcuseră mari 
împrumuturi cu dobânzi grele pe la diferite 
persoane care acum cereau stăruitor plata lor. 
Şi a plătit Grigorie, toată vremea cât a păstorit, 
datoria altora şi multă amărăciune a pătimit 
pentru aceasta, căci, când credea că s-a mai 
uşurat, cu alte înscrisuri de datorii se pomenea. 
Atâta se îngrijea de aceste datorii că, şi în 

surghiun plecând, cuvântul din urmă i-a fost: 
„Aveţi grijă să mai plătiţi din datoriile 
Mitropoliei şi să nu se facă altele”. 

Plata acestor datorii a împlinit-o el nu 
din biruri noi pe preoţi, ci din economii. Că 
masa lui era uşoară, legume şi poame, hainele 
lui erau de rând, şiac 5 călugăresc; plimbări nu 
făcea; caretă Ii dăruise Vodă; pentru economie, 
nu mai ţinea nici obiceiul vechi ca să facă masă 
şi să dea daruri la hramul Mitropoliei. Cupit 6 
era cu el însuşi, însă cu săracii şi cu văduvele 
bătrâne era darnic; ajuta la datoriile ţării şi nu 
precupeţea banul când era vorba de tipăritul 
cărţilor şi de ajutorarea şcolarilor. 


îndeletnicirea cărturărească a 
Mitropolitului Grigorie 

Ca să spunem câte cărţi a tălmăcit, câte 
a scris şi câte a tipărit Mitropolitul Grigorie, nu 
ne ajunge nici vremea şi nici locul. Pe scurt, 
vom arăta numai ce ştiinţă avea şi cu ce fel de 
cărţi se îndeletnicea. Mitropolitul Grigorie 
cunoştea adânc limba elinească, în care 
fuseseră scrise cărţile Sfinţilor Părinţi şi ale 
scriitorilor bisericeşti. Iată, noi astăzi avem şcoli 
înalte, avem mulţi învăţaţi, dar să nu le fie cu 


5 Ţesătură aspră de lână. 

6 Zgârcit. 

supărare dacă scriem adevărul, însă nici unul 
nu s-a adâncit nici pe departe în cunoaşterea 
Sfinţilor Părinţi ca Mitropolitul Grigorie. La 
această cunoaştere, el adăuga stăpânirea 
întregii teologii a Bisericii drept-credincioase, cu 
toate tainele ei. Şi aceasta nu din cărţi de 
şcoală, ci din înseşi citirea izvoadelor. El băuse 
apa înţelepciunii teologice de la izvorul cel 
curat, nu din valurile tulburate de mintea 
neputincioasă a învăţaţilor. Şi apropiindu-se de 
acest izvor cu pregătire de rugăciune, cu 
adâncă credinţă, cu smerenie şi cu post 
îndelungat, i s-a deschis mintea lui şi pentru 
priceperea celor mai adânci noime ale teologiei 
noastre creştine. De aceea nu greşesc cei ce-1 
numesc „teologul Grigorie, înalt în ştiinţe şi în 
înţelepciune, adânc în noimă şi smerit-cu- 
getător în isprăvi şi în lucrare". Şi, pricepând el 
că neamul nostru românesc este evlavios din 
fire, dar este sărae de armele credinţei, s-a 
aprins cu râvnă de luminarea lui prin carte 
bună, socotind cu aceasta să împlinească 
porunca Mântuitorului de a iubi pe aproapele 
nostru. 

Aveam noi românii toate cărţile de slujbă 
în limba noastră, aveam de mult Sfânta 
Scriptură, citeam din Cazanii, ne lămuream din 
Pravoslavnica Mărturisire, dar stătea sub obroc, 
tăinuită, lumina Sfinţilor Părinţi, care 

luminează cuvântul Domnului şi lămureşte 
cugetele credincioşilor. Şi de la această lipsă 
purcezând Grigorie, cu mână evlavioasă dă la o 
parte obrocul şi pune în sfeşnic lumina Sfinţilor 
Părinţi, tălmăcind din scrierile lor cele ce 
priveau spre lămurirea credinţei şi spre 
întărirea năravurilor celor bune; din scriitorii 
bisericeşti a tălmăcit tâlcuiri la Sfânta 
Scriptură; de la Sfinţii Bătrâni a adunat în 
Pateric cuvinte folositoare. Prin condeiul lui 
Grigorie s-a deschis pentru neamul nostru 
vistieria cea bogata a sfinţilor Trei Ierarhi, a 
Sfântului Atanasie, a Sfântului Ioan Damas- 
chin, a Sfântului Casian Râmleanul 7 , a Ferici¬ 
tului Augustin, a Fericitului Teodorit, a 
Cuviosului Simeon Noul Teolog, a monahului 
Iosif Vrienie, a lui Teofilact al Ohridei 8 , a lui 
Atanasie din Păros şi a atâtor scriitori 
bisericeşti din cei pătrunşi de duhul adevăratei 
credinţe creştine. Atât de vestit scriitor ajunsese 
Grigorie, că monahii din mănăstirea Neamţului, 
când au vrut să aibă scrisă Viaţa Părintelui 
Paisie, la aceasta l-au îndatorat pe Grigorie. Iar 
el, care atunci era numai ierodiacon, a scris-o 
cu evlavie, cu ştiinţă, cu meşteşug de sintaxă şi 
cu bun miros de viaţă de sfânt. 

Pentru tipărirea cărţilor, Grigorie 
îmbunătăţeşte tipografia şi ia pe seama Mitro¬ 
poliei moara de hârtie de la Ciorogârla. Iar 
dragostea lui de luminare prin carte se vede din 


7 Sau: Romanul sau Românul. 

8 Sau: Bulgariei. 

aceea că după el nu s-a găsit altă avere decât 
vrafuri de cărţi, că aceste cărţi le da în dar 
preoţilor şi credincioşilor şi că a lăsat cu limbă 
de moarte să meargă mai departe tipărirea 
Vieţilor de Sfinţi, începută de el la tipografia de 
la mănăstirea Căldăruşanilor. 


Cum a fost surghiunit Mitropolitul 
Grigorie 

Să spunem acum şi ce a suferit 
Mitropolitul Grigorie pentru apărarea turmei 
sale din partea ruşilor şi a boierilor. Iscându-se 
iarăşi război între ruşi şi turci, la început de 
mai 1828, ruşii intrară în Bucureşti, iar 
Domnul Grigorie Ghica căuta să fugă din ţară şi 
lăsase pe Mitropolitul Grigorie locţiitor de 
domn. 

Grea este viaţa când războiul 
stăpâneşte, dar îndoit mai grea este atunci 
când războiul altora se poartă în ţara ta. 
Străinul şi vrăşmaşul îţi zdrobeşte ţara fără 
milă şi-ţi pune în spate greutăţi doborâtoare: să 
dai hrană ostaşilor, să faci cărături de arme şi 
de tot ce trebuie oastei, să deschizi spitale, să 
scoţi lume la lucru greu de dramuri şi de 
poduri în orice vreme, în sfârşit, să fii rob fără 
cârtire. închipuiască-şi cineva deci greutăţile 
prin care trecea Mitropolitul. Ruşii cereau 
grabnic de toate; românii se plângeau că nu 
mai pot birui cu împlinirea cererilor. 

Mai cu seamă, scoaterea de care pentru 
căratul proviantului 9 de la Prut până de-a 
lungul Dunării pricinuia bieţilor români 
greutăţi peste fire, mai ales iama. Inima 
Mitropolitului se topea de focul păstoriţilor săi 
şi cu cuvânt blajin căuta uşurarea lor în faţa 
ruşilor. Dobândise asigurarea că preoţii nu vor 
fi puşi la care. Ruşii însă îşi iau cuvântul 
îndărăt. Rânduieşte atunci Mitropolitul ca şi 
preoţii să întocmească câte patru un car. Dar 
comandantul găseşte vină - o căuta el de mult - 
că n-au plecat carele preoţilor grabnic, că nu 
sunt destule şi că s-a întârziat căratul; deci 
Mitropolitul ar lucra împotriva Rusiei. Urmarea: 
Grigorie să părăsească numaidecât oraşul 
Bucureşti şi să se aşeze în Basarabia, aşa 
porunceşte Palen, cârmuitorul rusesc, în 
numele împăratului. Şi ce crede cititorul că 
răspunde Mitropolitul? Liniştit zice că nu 
îndrăzneşte a intra nici în cea mai mică 
cercetare a pricinilor ce au adus această 
poruncă, pentru că datoria lui cere curat numai 
să se supună. Să-i dea răgaz de câteva zile ca 
să-şi pună în rânduială socotelile - se gândea la 
datoriile Mitropoliei făcute de alţii - şi apoi, fie 
voia Domnului. Şi aşa, pe o iarnă aspră, la 10 
februarie 1829, Mitropolitul Grigorie pleacă în 


9 Proviziilor. 


i 

surghiun spre Chişinău, unde ajunge după 
multe necazuri şi primejdii. 

Dar, cum spune fabula, că toporul fără 
coadă nu poate doborî pădurea, tot aşa şi aici 
toporul rusesc n-ar fi putut surghiuni pe 
Grigorie dacă boierii noştri nu se făceau coadă 
dc topor. Scrie în pisania mănăstirii Bâldana că 
din pizma boierilor a fost surghiunit 
Mitropolitul, şi aşa este. în fruntea pizmaşilor 
s-a aşezat Barbu Văcărescu, mărindu-şi ceata 
cu alţi boieri nemulţumiţi de Mitropolit că nu 
împlinise dorinţele lor cele nebune. Unul 
căutase să câştige pe Mitropolit într-o fratrie 
împotriva Domnului, şi nu izbutise; altul um¬ 
blase să arendeze pe nimic moşiile mănăstireşti 
şi Mitropolitul se împotrivise; altul - anume 
Barbu Văcărescu - ceruse Mitropolitului să 
strângă de la preoţi birul cârjei ca să plătească 
cu el datoriile nepoatei sale, Zoe Văcărescu, o 
risipitoare măritată cu prinţul rus Bagration. La 
aceştia se alipiseră şi alţii din prietenie. 
Mitropolitul Grigorie le ştia pe toate, dar nu le 
dădu în vileag, ca să nu se arate şi el iubitor de 
tulburări în vremi ca acelea. 

Cu cugetul liniştit, nu stătu fără lucru 
nici în Chişinău. Citeşte şi tălmăceşte cărţi noi; 
cere de la Bucureşti cărţi tipărite ca să le dea în 
dar Moldovenilor de peste Prut, care sunt lipsiţi 
de ştiinţă bisericească; răspunde la scrisorile 
primite, uneori dojenind părinteşte; şi din 
depărtatul său surghiun, poartă grijă multă de 
trebile Mitropoliei. Iar când s-au împlinit 
aproape trei ani de surghiun, se dă voie 

Mitropolitului să se întoarcă în ţară. Ajuns însă 
la Buzău, este oprit aici; al doilea surghiun 
începe, care şi acesta ţine un an şi jumătate. Ar 
fi vrut Kiselef, care atunci ocârmuia ţara, ca 
Grigorie să-şi dea demisia din Mitropolie, dar 
Grigorie răspunde dârz că Dumnezeu l-a unit 
cu Biserica şi numai El îl poate despărţi. Şi nici 
în acest nou surghiun el nu pierde vremea, căci 
înfiinţează tipografie la Buzău, tipăreşte cărţile 
tălmăcite în Chişinău şi fără răgaz se îngrijeşte 
de strângerea cronicilor Ţării Româneşti, a 
căror tipărire o plănuia. Numai când Kiselef 
simte că Grigorie, care se retrăsese de la Buzău 
la Căldăruşani, nu mai are putere să se 
împotrivească măsurilor lui, îi dă voie să intre 
în Mitropolia Bucureştilor. Era la 22 august 
1833, şi de acum Grigorie petrecuse în 
surghiun patru ani şi jumătate. Era bătrân şi 
bolnav. 


Cum s-a sfârşit Mitropolitul Grigorie 

Să spunem acum ce a mai lucrat 
Mitropolitul Grigorie, cum a răposat şi cum a 
fost îngropat. Cei care l-au cunoscut după 
întoarcerea din surghiun spun că vederea îi era 
slăbită, trupul neputincios, dar mintea tot 
limpede se arăta. Se gândea cum să 
întocmească seminariile, cum să aşeze bună 
rânduială în mănăstiri şi cum să ridice cinstea 
preoţilor de la sate. Pentru aceasta, sfătuin- 

du-se cu feţe bisericeşti şi mireneşti, ajunge la 
încheierea că prisosul veniturilor de la 
mănăstiri să se strângă în casa facerilor de 
bine; egumenii să dea seamă Mitropolitului în 
fiecare an şi cine se va arăta destoinic să 
rămână egumen nestrămutat. Cât pentru 
seminarii, vor fi câte unul la fiecare episcopie, 
deci patru şi nu două cum cerea Regulamentul. 
Clădirile lor se vor ridica din darul preoţilor şi 
tot din darul preoţilor se vor întâmpina 
cheltuielile viitoare. Seminariştii vor dobândi 
hrană şi îmbrăcăminte de la şcoală. Inspectorul 
seminariilor va fi numit de Mitropolit. Fiecare 
sat cât de mic va avea un preot; datoria lui este 
învăţătura moralului şi povăţuirea întru ale 
credinţei; iar pentru păstrarea cinstei, preotul 
să fie scutit de clacă şi de dijmă către stăpânul 
moşiei. 

Se mirau toţi când l-au văzut că în 
primăvara anului 1834 se apucă de înnoirea 
bisericii Mitropoliei. L-au şi întrebat dacă crede 
să o vadă sfârşită, la care Mitropolitul 
răspunde: „îmi ajunge să încep lucrarea; cred 
că urmaşii neapărat vor sfârşi-o”. Tot aşa, 
încredinţat fiind că, dintre toate cărţile, cele mai 
potrivite vremii şi patrioţilor de rând sunt 
Vieţile Sfinţilor, începe tipărirea lor. 

Dar n-apucă să vadă decât două tomuri, 
căci în noaptea de 22 spre 23 iunie 1834 îşi 
dădu uşor sufletul în mâinile lui Dumnezeu. 
Era în vârstă de 69 de ani şi păstorise biserica 
11 ani, cinci luni şi 11 zile, dintre care patru 
ani şi jumătate în surghiun. Cuvântul din urmă 

i-a fost să nu se smintească 10 din tipărire 
Vieţile Sfinţilor, iar tipografia neîncetat să 
lucreze cărţi folositoare de suflet. Altă avere nu 
s-a găsit pe urma lui decât cărţi hotărâte să se 
dea în dar. 

Aşezat pe scaun în tinda bisericii, 
împodobit cu odăjdii, cu Evanghelia în braţe, 
lume după lume a venit să-i sărute mâna. Iar în 
ziua de 24 Iunie, când se prăznuieşte Naşterea 
Sfântului Ioan Botezătorul, cu alai numeros şi 
în durerea norodului celui ce-şi pierdea 
părintele sufletesc cel adevărat, a fost îngropat 
nu în biserică, ci afară din biserică, lângă 
fereastra proscomidiei Mitropoliei, la picătura 
straşinei. Aşa dorise el, dovedind cu aceasta 
smerenie şi după moarte. 

Când s-au împlinit şapte ani, potrivit 
rânduielii călugăreşti, i-au dezgropat oasele şi 
le-au dus la mănăstirea Căldăruşanilor, de 
unde plecase pe jos spre scaunul Mitropoliei, 
aşezându-le în gropniţa mănăstirii, la rând cu 
celelalte oseminte călugăreşti. Pe ţeasta lui stă 
scris de la dezgropare: .Acest cap este al 
Preasfinţitului nostru Mitropolit Grigorie al 
treilea. La leatul 1829, din porunca Rusiei s-a 
dus în Basarabia, iar după slobozenie s-a întors 
în Bucureşti la scaunul său şi a răposat întru 
Domnul, cu pace, la leatul 1834”. 

Iar sufletul lui în ceruri se roagă lui 
Dumnezeu pentru iertarea păcatelor noastre. 


10 Oprească. 

ÎNAINTECUVÂNTARE 


Dumnezeu, precum la rânduiala firii, 
n-a purtat de grijă numai cum să fim în viaţa 
aceasta sănătoşi, ci încă S-a îngrijit ca, atunci 
când trupeşte ne vom îmbolnăvi, iarăşi să 
dobândim sănătate - cu scăldaturi 11 şi cu feluri 
de doftorii -, tot într-acest chip, în rânduiala 
Darului 12 , n-a purtat de grijă numai ca să ne 
naştem de-a doua oară duhovniceşte sănătoşi 
prin Sfântul Botez, ci S-a îngrijit ca, atunci 
când sufleteşte ne vom bolnăvi, iarăşi cu o baie 
curăţitoare şi cu o doftorie minunată să 
dobândim sănătatea cea duhovnicească, iar 
această doftorie nu este alta decât Taina Sfintei 
Mărturisiri. 

Din această pricină, pe de o parte, 
Mărturisirea este cu adevărat o baie întru care, 
câte suflete se scaldă, ies îndată uşurate de 
greutatea păcatului ce-1 au asupră-le, pe care 
suflete le arată umbros Solomon în Cântarea 
Cântărilor (4: 2): Ca turmele celor tunse care 
s-au suit de la baie. Pentru aceea şi Teodorit, 
aceasta tâlcuind-o, zice: „[Drept aceea] se 


11 Osebite b<1i. 

12 în iconomia mântuirii, a Noului Testament, sau a întregii 
istorii Dumnezeieşti. 

cuvine să cercetăm ca nu cumva pe cei ce din 
păcat vin la pocăinţă să fie numiţi turmă a 
caprelor", ci, precum zice Psellos 13 , „cei ce s-au 
curăţit cu baia conştiinţei”. Este o baie întru 
care se pierd toate întinăciunile greşalelor, 
după cum zice dumnezeiescul Gură de Aur: 
„Mărturisirea păcatelor se face pierdere a 
greşalelor (Cuvânt XX, la Facere)”. Şi este o baie 
care se face la cei ce se pocăiesc, un al doilea 
Botez, mai ostenicios adică decât Botezul cel 
dintâi, care însă de nevoie spre mântuire este şi 
el precum acela, după cum zice Bogoslovul 
Grigorie: „Ştiu încă şi pe al cincilea Botez 14 , cel 
dureros prin lacrimi; dar este mai ostenicios 
(Cuvântul XXXIX)". Iar pe de altă parte, 
mărturisirea este o doftorie atât de lucrătoare, 
încât îndată strică fiecare otravă a păcatului 
celui lesne de iertat, chiar şi al celui de moarte, 
care este un rău nemărginit; şi pierde fiecare 


13 Mihail Psellos (c. 1019-1078), filosof, istoric, teolog şi om de 
stat bizantin, autor al mai multor scrieri. în 1045 a fost numit 
profesor de filosofie la cea din nou întemeiată Universitate din 
Constantinopol. 

u Cuvântul XXXLX al Sfântului Grigorie, din care e luat 
fragmentul de aici, pomeneşte şi de celelalte patru feluri de 
Botez, şi anume: 1. Botezul lui Israel de către Moise prin nor şi 
prin mare; 2. Botezul pregătitor al pocăinţei săvârşit de Sfântul 
Ioan Botezătorul; 3. Botezul duhovnicesc prin apă şi prin 
Sfântul Duh, săvârşit de Domnul; 4. Slăvitul Botez al 
Muceniciei. 

neputinţă nevăzută, şi iarăşi întoarce în suflet 
sănătatea cea de mai-nainte, iar harul cel 
lucrător prin mărturisire este o doftorie atât de 
minunată, încât, de acolo de unde era mai 
înainte închipuit pentru păcatele sale, într-o 
clipă îl preface pe păcătos într-un preafrumos 
chip de înger, sau poate într-un bou, precum 
Nabucodonosor (Daniil, Cap 4), sau într-un 
porc, precum Tiridat (Septembrie 30, la Sina- 
xar), sau într-un diavol, precum Iuda - şi unul 
din voi diavol este (Ioan 6: 70). în scurt, este o 
doftorie care schimbă pe om, facându-1 din 
osândit slobod, din om trupesc în om 
duhovnicesc, din rob al Diavolului în fiu al lui 
Dumnezeu şi din vinovat muncii celei veşnice în 
moştenitor al împărăţiei cerurilor. Este o 
doftorie care, pe temeiul lucrărilor celor peste 
fire pe care le lucrează, covârşeşte toate 
lucrările acesteia. Pentru că îndreptarea pe care 
aceasta o dăruieşte în sufletul păcătosului, de 
câte ori o dă, este un lucru neasemuit mai mare 
chiar decât facerea unei lumi noi de către 
Dumnezeu. Aceasta umbros o însemnează şi 
Sirah: Nu este riicio cumpănă vrednică de 
sufletul celui înfrânat (26: 14) 15 . 

Dar - o, nenorocire - această baie cură- 
ţatoare şi această minunată doftorie, Mărtu- 


1515 Sau măsură. Referinţă a putut fi aflată numai în Septuaginta. 

risirea cea folositoare de suflet zic, s-a făcut 
astăzi la creştini o Taină prea puţin folositoare, 
care creştini, socotind că se curăţesc numai 
printr-această baie, nici măcar să se spele pe 
trup n-au ajuns, după cum zice Solomon: Fiul 
rău, drept, pe sineşi se judecă, iar de înttnăciune 
nu s-a spălat (Pildele 30: 13). 

Iar de vreme ce unii din aceştia nu se 
mărturisesc nicidecum, sau se mărturisesc 
foarte rai', iubind, ticăloşii, mai bine să se 
tăvălească ca dobitoacele în noroiul păcatelor 
lor, decât să alerge la această baie şi să se 
curăţească; iar alţii, iarăşi, se mărturisesc cu 
adevărat, însă nu precum se cuvine - nu se 
cercetează adică cu cea cuviincioasă cercetare a 
conştiinţei şi a păcatelor lor, nici cu zdrobirea şi 
cu umilinţa cea trebuincioasă, nici cu o 
socoteală hotărâtoare -, ca adică de aicf înainte 
să nu mai păcătuiască - nici cu facerea 
canonului care se cuvine - care acestea sunt 
alcătuitoare mărturisirii celei plăcute lui 
Dumnezeu -, ci se mărturisesc fără de cerce ¬ 
tare, fără de umilinţă, fără de hotărâre, fără de 
împlinirea canonului, pe scurt, numai din 
obicei: poate pentru că vin Paştile, sau Naşterea 
lui Hristos, sau Botezul. Pentru aceea, în- 
tr-acest chip rău mărturisindu-se ticăloşii, se 
batjocoresc cu adevărat şi foarte se păgubesc. 
De aceea, noi întristându-ne pentru o pagubă şi 

o înşelare atât de mare a fraţilor creştini, ne-am 
nevoit ca să adunăm de la mulţi dascăli această 
scurtă sfătuire către cel ce se pocăieşte şi cu 
aceasta să îndemnăm pe păcătoşii cei ce se 
mărturisesc să se mărturisească des. Iar celor 
ce rău se mărturisesc, să le tâlcuim cum se 
cuvine să se mărturisească, pentru ca 
mărturisirea lor să fie folositoare şi plăcută lui 
Dumnezeu, iar de aici, după urmare, iertarea 
păcatelor lor - care se dă de la Dumnezeu prin 
duhovnic - să fie adeverită şi fără de îndoială. 

Deci - o, fraţilor - primiţi, rugămu-vă, 
această sfătuire cu bucurie; şi câţi adică aţi 
pângărit sufletele voastre cu fel de fel de 
necurăţii ale păcatului, alergaţi către această 
baie curăţitoare a Sfintei Mărturisiri ca să vă 
curăţiţi. Spălaţi-vă şi vă curăţiţi, vă porunceşte 
Dumnezeu prin Proorocul Isaia, lepădaţi vicle¬ 
şugurile voastre din sufletele voastre (Is. 1: 15). 
Iar câţi aveţi bube gândite în suflet şi ranele 
voastre s-au împuţit şi au putrezit de către faţa 
nebuniei voastre, după cum zice David 
(cf. Psalm 37: 5), alergaţi la această minunată 
doftorie, ca să vă vindecaţi; şi câţi rău v-aţi 
mărturisit până acum, siliţi-vă, pentru 
dragostea lui Dumnezeu şi a sufletelor voastre, 
să vă mărturisiţi de acum drept şi cum se 
cuvine. 

EPIGRAMĂ 


Adică scriere deasupra la această sfătuire 

Scăldatu-s-a mai-nainte până în şapte ori 
Neeman 

Şi, de lepra ce era cuprins, s-a tămăduit în 
Iordan. 

Iar acum tot cel ce va cădea în adâncul pocăinţei. 
Mai bine se spală şi îşi ia cununa biruinţei. 
Chip de pocăinţă a fost la toate Iordanul, 
întru care Ioan a spălat norodul de păcate. 

Mărturisiţi-vă unul altuia păcatele. 

Iacov 5: 16 


44 



PROLOG 


Cum se cuvine să se gătească cineva 
mai-nainte, 

pentru când va să se mărturisească 

Frate al meu, păcătosule, când vrei să te 
pocăieşti şi să te mărturiseşti, această 
mai-nainte gătire se cuvine să o ai, să ştii mai 
întâi că pocăinţa, după cum zice dumne¬ 
zeiescul Ioan Damaschin (Cartea a 11-a, cap. 
45), este o întoarcere de la viaţa cea afară de 
fire întru cea după fire şi de la Diavolul către 
Dumnezeu, care se face cu osteneală şi cu 
nevoinţă. Deci şi tu, iubite al meu, de voieşti să 
te pocăieşti precum se cuvine, dator eşti să laşi 
pe Diavolul şi lucrurile cele diavoleşti şi să te 
întorci către Dumnezeu şi către petrecerea cea 
după Dumnezeu; să laşi păcatul ce este afară 
de fire şi să te întorci la fapta cea bună, care 
este după fire; să urăşti răutatea atât de mult, 
încât să zici şi tu ca David: Nedreptatea am 
urât, şi de ea m-am scârbit (Psalm 118: 163), şi 
iarăşi, să iubeşti atât de mult binele şi 
poruncile Domnului, încât să zici ca şi dânsul: 

Şi legea Ta am iubit (idem). Şi iarăşi: Pentru 
aceasta am iubit poruncile Tale mai mult decât 
aurul şi topazul (Psalm 118: 127). Pe scurt, 
despre pocăinţa cea adevărată, Duhul Sfânt te 
sfătuieşte prin înţeleptul Sirah, zicând aşa: 
întoarce-te către Domnul, şi părăseşte păcatele; 
întoarce-te către Cel înalt, şi te întoarce de la 
nedreptate, şi urăşte foarte lucrarea cea rea 
(Sirah 17: 20, 21). 

Iar a doua, să ştii că părţile pocăinţei 
sunt patru: zdrobirea, mărturisirea, facerea 
canonului şi dezlegarea păcatului, care se face 
de la harul Duhului Sfânt prin duhovnic, care 
şi cheie se zice, care mai cu deadinsul ţine 
Taina Spovedaniei 16 . 


16 Numind-o cheie, Sfântul are în vedere cuvântul 
Mântuitorului Hristos, de la Matei (cf. Matei 16: 19), adresat lui 
Petru. Iată cum dezlegarea păcatului e pusă după facerea 
canonului. Se va vedea mai încolo mai cu de-amănuntul şi 
pricina. Acum zicem doar că, deşi orice păcat mărturisit este 
iertat, dezlegarea lui desăvârşită sau, mai degrabă, dezrădă¬ 
cinarea şi vindecarea lui se face prin canonul de împlinit, care 
este doftorie pentru păcat. Alături de iertare, care e dar al lui 
Hristos, putere spre aceasta primeşte credinciosul de la 
Dumnezeu prin preot prin rugăciunea pe care acesta o zice la 
sfârşitul Tainei. Canonul trebuie de regulă împlinit înaintea 
primirii Sfintei Cuminecături; însă el se poate prelungi, după 
caz, şi după aceasta, căci pocăinţa nu are sfârşit. 

CAPITOLUL 1 
Ce este zdrobirea? 


Zdrobirea este adică un necaz şi o 
durere desăvârşită a inimii care se face din 
pricină că omul, cu păcatele sale, a întristat pe 
Dumnezeu şi a călcat Legea Lui cea Dumne¬ 
zeiască, care durere stă nu numai întru simţire, 
adică întru suspine şi lacrimi, ci mai vârtos stă 
întru a urî cineva voinţa cea dinlăuntru a 
omului spre păcat şi întru a nu mai voi să 
păcătuiască vreodată. Şi însemnează şi aceasta: 
că durerea aceasta sau înfrângerea inimii este, 
după cum zice Coresie, ceea ce alcătuieşte 
pocăinţa şi, câtă vreme este în inimă, atâta este 
şi omul întru pocăinţă. Iar îndată ce această 
durere va lipsi din inimă, atunci şi omul se va 
lipsi de pocăinţă, care va să zică că durerea şi 
înfrângerea se cuvine să se afle totdeauna în 
inima celui ce se pocăieşte, şi aşa pocăinţa lui 
este adevărată; însă această înfrângere a inimii 
este a celor ce sunt desăvârşiţi, a celor ce sunt 
fii [ai lui Dumnezeu]. Pentru că se pricinuieşte 
din singură dragostea cea către Dumnezeu: 
adică un fiu se pocăieşte numai pentru că a 
mâhnit pe tatăl său, iar nu pentru că va să se 


47 


lipsească de moştenirea părintească sau pentru 
că va să se gonească din casa tatălui său. 

Părerea de rău. Iar pe lângă zdrobire, 
este şi părerea de rău, care este un necaz şi o 
durere a inimii nu desăvârşită; care durere se 
face nu pentru că omul cu păcatele sale a 
mâhnit pe Dumnezeu, ci pentru că s-a lipsit de 
dumnezeiescul har, a pierdut Raiul şi a 
dobândit munca; iar aceasta este a celor ce nu 
sunt desăvârşiţi, adică a argaţilor şi a robilor, 
pentru că se pricinuieşte nu din dragostea cea 
către Dumnezeu, ci din frica şi dragostea de 
sineşi - adică un argat se pocăieşte pentru că a 
pierdut simbria sa, iar un rob, pentru că se 
teme de pedepsele domnului său. 

Deci şi tu, frate al meu, păcătosule, de 
voieşti să dobândeşti în inima ta zdrobirea 
aceasta şi părerea de rău, iar prin acestea 
mărturisirea ta să se facă bine-plăcută lui 
Dumnezeu, acestea se cuvine să le faci. 

Mărturisirea se cuvine să se facă la cei 
mai iscusiţi duhovnici. întâi cercetează şi te 
înştiinţează care este cel mai iscusit duhovnic, 
pentru că zice Marele Vasile (Hotărâri pe scurt, 
129): „Precum patimile şi ranele trupului nu le 
arată oamenii la oricine, ci numai la doftorii cei 
iscusiţi, care ştiu să le vindece, tot aşa şi 
păcatele se cuvine să le arate nu la cei ce s-ar 

întâmpla, ci la aceia care şi pot să le 
tămăduiască ” 17 . 


a. Cum să cerceteze cineva conştiinţa 

sa? 

A doua, precum atunci când şezi şi 
socoteşti câtă pagubă au făcut banii tăi la 
urmă, după multe zile, întru neguţătoria ce ai 
făcut, tot întru acest chip adună-te, fratele 
meu, într-o parte, şi, mai-nainte până a merge 
la un duhovnic ca acesta, la două sau trei 
săptămâni, şi mai vârtos la începutul celor 
patru posturi ale anului, şezi cu linişte multă 
şi, plecându-ţi capul, fă cercetare conştiinţei 


17 Prin „cei mai iscusiţi duhovnici" socotim că se înţelege „cei 
mai iscusifi în a tămădui patimile noastre". Urmând ideilor 
Sfinţilor Vasile şi Grigorie, am putea continua aşa: „Pentru că 
precum nu există un doftor care să poate cunoaşte bine toate 
boalele şi chipul tămăduirii lor şi care să aibă adică şi putinţa 
sau iscusinţa să le vindece, tot aşa nu există un duhovnic care să 
aibă atâta iscusinţa încât să tămăduiască orice boală a 
sufletului". De altfel, la începutul capului al 2-lea, Sfântul 
îndeamnă, zicând: „...mergi la duhovnicul cel iscusit", şi nu „la 
cel mai iscusit". în concluzie, nu se sfătuieşte alegerea unui 
duhovnic la întâmplare, după oarecari aparenţe, ci după 
cunoştinţa duhovnicească pe care o avem despre el fie prin 
cunoaşterea lui directă, fie din experienţa altora cu el, sau din 
„vestea" pe care o are în general şi, nu în ultimul rând, în 
funcţie de chipul în care privim pe Dumnezeu şi iconomia Lui 
cu noi. 

tale, pe care Filon 18 o numeşte „divan al 
cunoştinţei”, şi fă-te nu apărător, ci judecător al 
păcatelor tale; fă socoteală de toată vremea 
vieţii tale, precum Ezechia, cu necaz şi cu amă¬ 
răciune a sufletului tău: Socoti-voi toţi anii mei 
întru amărăciunea sufletului meu (Is. 38: 15). 
Sau măcar socoteşte păcatele cele câte le-ai 
făcut după ce te-ai mărturisit ultima dată, cu 
lucrul, cu cuvântul şi cu învoiala gândurilor; 
numără lunile, de la luni treci la săptămâni şi 
de la săptămâni la zile. Adu-ţi aminte de 
oamenii cu care ai păcătuit şi de locurile întru 
care ai păcătuit, şi socoteşte cu multă silinţă, 
ca să afli fiecare păcat al tău. Iar fiindcă 
oamenii se şi îngreuiază în vremea aceasta să 
facă o cercetare subţire ca aceasta a conştiinţei 
lor, sau şi uită şi nu pot să-şi aducă aminte de 
păcatele lor, ia aminte, frate, la ce se arată la 
învăţătura cea către duhovnic 19 : despre păcatele 


13 Filon din Alexandria (c. 20 î.Hr - 50 d.Hr.), filosof şi exeget 
evreu, cu gândire eclectica, autorul mai multor lucrări. în ciuda 
unor idei deosebite de învăţătura creştină, unii Sfinţi Părinţi şi 
scriitori bisericeşti, îndeosebi din şcoala alexandrină, s-au 
inspirat şi au citat şi din lucrările lui, 

19 Din Molitfelmc. învăţătura aceasta către duhovnic, care e un 
ajutor la cercetarea conştiinţei, s-a dezvoltat mai târziu în 
aşa-numitele îndreptare de Spovedanie. Unele dintre acestea n-au 
fost lipsite de un oarecare cazuism străin de Duhul Tradiţiei 
Părinţilor, făcut aici cunoscut cu prisosinţă de Sfântul Grigorie 
Dascălul. 

de moarte, cele vrednice de iertare şi cele ale 
uitării; de acolo să te înveţi şi cele zece porunci, 
şi cine este cel ce greşeşte la fiecare dintr-aces- 
tea, ca aşa să-ţi uşurăm greutatea aceasta, şi 

să te facem să-ti aduci aminte cu lesnire de 

> 

păcatele tale. Deci vezi acolo şi, făcând 
cercetare, adu-ţi aminte care păcate din cele ce 
se allă acolo ai făcut, ca să le spovedeşti. 

Şi precum vânătorii nu se mulţumesc 
numai ca să afle fiara, acolo înăuntru, în 
pădure, ci se sârguiesc în tot chipul să o şi 
omoare, într-acest chip şi tu, frate al meu, 
păcătosule, să nu te mulţumeşti numai întru a 
cerceta conştiinţa ta şi a afla păcatele tale 
(pentru că singură aceasta, puţin te va folosi pe 
tine), ci luptă în tot chipul ca să omori păcatele 
tale cu durerea inimi tale, adică eu zdrobire şi 
cu părere de rău. 

Iar pentru ca să câştigi zdrobirea, 
socoteşte paguba cea mare pe care ţi-au 
pricinuit-o păcatele tale la Dumnezeu; iar 
pentru ca să câştigi şi părerea de rău, socoteşte 
vătămarea cea mare pe care ţi-au pricinuit-o 
păcatele tale. 

b. Că trei vătămări pricinuieşte păca¬ 
tul la Dumnezeu. Deci, începând de la cea 
dintâi, socoteşte vătămarea ce ţi-au pricinuit-o 
păcatele la Dumnezeu: 

1. Că tu, cu păcatele tale, ai ocărât şi ai 
necinstit pe Dumnezeu Cel înalt şi Mare: tu, 
viermele, pe un Atotputernic: tu, tina, pe un 
Făcător a toate; tu, cel ce eşti nimic, pe Unul ce 
este fără de margini, fiindcă ai călcat Legea Lui, 
iar prin călcarea Legii, pe Dumnezeu îl 
necinsteşti (Rom. 2: 23). 

2 . Că tu, pentru păcatele tale, te-ai 
arătat rob nemulţumitor, ca un fiu ce erai la un 
preabun Stăpân ca Acesta şi preaiubitor Tată al 
tău. Care te-a iubit pe tine din veac, nu pentru 
vreo vrednicie a ta, ci numai pentru singură 
bunătatea Lui, şi a hotărât în socoteala sa cea 
Dumnezeiască ca să te zidească acolo unde 
putea să facă pe alţii în locul tău, Care ţi-a 
dăruit conştiinţa, te-a zidit după chipul şi către 
asemănarea cu El, ţi-a dat un trup cu toate 
simţirile şi un suflet cu toate puterile, ţi-a 
purtat până acum grijă de hrană, de îmbră¬ 
căminte, de locuinţă. A poruncit la toate zidirile 
Sale cele simţite ca să-ţi slujească, te-a izbăvit 
de atâtea primejdii, de atâtea boale, de atâta 
sărăcie pe care alţii o pătimesc, ţi-a dat un 
înger ca să stea totdeauna lângă tine să te 
păzească, Care a iconomisit să te naşti din 
părinţi creştini, te-a primit de atâtea ori la 
Tainele Sale, te-a făcut fiu al Său prin Sfântul 
Botez, te-a izbăvit din mâinile Diavolului, S-a 
făcut om pentru tine şi Şi-a vărsat sângele Său 

până la cea de pe urmă picătură, ca să te facă 
moştenitor împărăţiei Sale, te-a aşteptat de 
atâtea ori ca să te pocăieşti, după ce ai păcă¬ 
tuit - osândind pe alţii pentru păcate mai mici, 
Care vine după tine acolo unde fugi, bate în 
inima ta acolo unde tu nu voie şti, îţi vorbeşte, 
te iubeşte, te roagă - pentru că voieşte mântui¬ 
rea ta; pe scurt, pentru cele pentru care tu te-ai 
arătat nemulţumitor faţă de un Stăpân ca 
Acesta, Care ţi-a arătat atâtea faceri de bine, ale 
firii, ale harului, de obşte, din parte, ascunse, 
arătate, şi, ceea ce este mai înfricoşată decât 
toate, că întru însăşi acea vreme în care ai luat 
toate darurile acestea, tu, zidirea cea nemulţu¬ 
mitoare, înaintea ochilor Lui ai îndrăznit şi I-ai 
dat în loc de răsplătire răutăţile tale. 

Ah, frate al meu păcătos! Şi dacă un om 
asemenea ţie ar fi vrut să-ţi facă ţie numai un 
singur dar din toate acestea, nu ai fi ştiut ce să 
faci mai întâi ca să-i mulţumeşti. Iar acum, 
fiindcă nu un om, ci Dumnezeul cel Preaînalt, 
Făcătorul tuturor oamenilor şi al îngerilor, ţi-a 
făcut atâtea şi atâtea daruri, tu împotrivă să te 
arăţi faţă de Dânsul atât de nemulţumitor? 
Minunează-te, frate al meu, minunează-te, cum 
te-a suferit pământul şi nu s-a despicat ca să te 
înghită de viu! Minunează-te cum cerul nu a 
aruncat săgeţi de fulgere ca să te ardă! Cum 
aerul, pe care l-ai spurcat cu păcatele tale, n-a 

suflat cu suflări otrăvitoare ca să te otrăvească! 
Şi cum toate stihiile nu s-au sculat asupra ta 
ca nişte fiare, ca să te înghită de viu, nesuferind 
să te vadă pe tine, împotrivitorul şi vrăjmaşul, 
arătând cu păcatele tale atâta nemulţumire că¬ 
tre Ziditorul lor, Cel atât de Mare Bineiăcător al 
tău! Neam îndărătnic şi răzvrătit, au cu acestea 
răsplătiţi Domnului? (A Doua Lege 32: 5, 6) 20 . 

3 . Ai vătămat pe Dumnezeu pentru că, 
cu păcatele tale, ai făcut o nemaiauzită 
nedreptate şi defăimare împotriva izbăvirii care 
ţi-a făcut ţie Fiul lui Dumnezeu, fiindcă L-ai 
răstignit pe Cruce a doua oară, ai călcat 
dragostea Lui, ai pângărit Sângele Lui, ai ocărât 
harul Duhului Său, I-ai deschis ranele, l-ai 
înnoit scuipările, pălmuirile, cununa de spini, 
bătăile, piroanele, suliţa şi toate pătimirile şi 
ocările, pentru că ai făcut păcatul care a stătut 
drept pricină a răstignirii Lui, precum zice şi 
dumnezeiescul Pavel: A doua oară răstignind 
loruşi pe Fiul lui Dumnezeu şi baţjocorindu-L 
(Evr, 6: 6). 

Ah, fratele meu, de ai fi socotit precum 
se cuvine şi aceste trei suliţe cu care ai rănit pe 


20 Poate că, în vremea Sfântului Grigorie, păcatele oamenilor nu 
erau atât de mari încât aerul şi stihiile să se întoarcă împotriva 
omului, de aceea şi zice să ne minunăm! însă acum, poate că 
Sfântul ar fi zis: „îngrozeşte-te, căci iată ce au pricinuit păcatele 
tale!" 

Dumnezeu păcătuind, sunt încredinţat că ai fi 
strigat şi ai fi răcnit ca un leu de atâta suspi- 
nare: Răcnit-am din suspinarea inimii mele 
(Psalm 35: 9), sunt încredinţat că ai fi urât 
păcatul şi te-ai fi îngreţoşat de el, şi ai fi zdrobit 
inima ta în mii de bucăţele, măcar de ar fi fost 
ea cea mai aspră şi cea mai împietrită, şi ai fi 
făcut-o să verse lacrimi ca [cele] de sânge. 

Pentru aceasta, pe cât îţi este puterea, 
petrece întru cugetarea la acestea trei - pe care 
acestea mai pe larg vezi-le înainte, la capul IV 
ca să câştigi sfânta zdrobire, care este partea 
cea mai cinstită şi mai folositoare a pocăinţei, 
mâhnindu-te nu atâta pentru altceva cât 
pentru aceea că ai păcătuit împotriva lui 
Dumnezeu şi ai mâhnit pe Duhul cel Sfânt al 
Lui, după cum zice Apostolul: Şi nu mâhniţi pe 
Duhul cel Sfânt al lui Dumnezeu (Ef. 4: 30). 

Precum şi David nu se mâhnea atât 
pentru alte pagube ce i le-a făcut lui păcatul, 
cât pentru că l-au făcut să vatăme pe Dumne¬ 
zeu, măcar că s-a vătămat şi pe sineşi şi pe 
alţii. Pentru aceea şi zicea: Ţie Unuia am greşit 
şi rău înaintea Ta am făcut. Asemenea şi 
Manase, numai pentru aceasta se mâhnea şi 
odihnă nu lua vreodată inima lui, de aceea şi 
zicea: Nu este mie slăbire din legăturile de fier, 
pentru că am întărâtat mânia Ta şi rău înaintea 
ta am făcut, nefăcănd voia Ta şi nepăzind 

poruncile Tale (Rugăciunea lui Manase). Pe 
această rugăciune a lui Manase, pe care o 
adevereşte şi Sfântul Efrem, aducând şi 
mărturii dintr-însa, citeşte-o şi tu, frate, pentru 
că este foarte umilincioasă, şi mai vârtos atunci 
când te găteşti să te mărturiseşti. 

c. Cum că trei vătămări pricinuieşte 
păcatul păcătosului 

După aceea, pentru ca să câştigi părerea 
de rău, socoteşte, frate, şi câte răutăţi ţi-au 
pricinuit ţie păcatele. 

1. Că acestea te-au făcut pe tine să 
pierzi harurile cele mai presus de sus de fire pe 
care ţi le-a dăruit ţie Dumnezeu în viaţa 
aceasta, adică harul îndreptării, harul înfierii, 
al îndelungii-petreceri 21 şi celelalte, ale căror 
haruri numai şi o singură treaptă 22 este mai 
cinstită decât toate dregătoriile, decât toate 
înţelepciunile, decât toate frumuseţile, decât 
toate puterile, pe scurt, decât toate darurile firii 
şi cele prea mult cinstite bogăţii ale lumii, 
precum zice Solomon: Tot aurul din vederea 
[bogăţiei] ei este nisip puţin (Sol. 7: 9-10). 


21 Prin „petrecere" în graiul vechi se înţelegea fie stăruinţa, fie 
răbdarea, fie viaţa îndelungată cu Dumnezeu, petrecerea cu El 
până în sfârşit. 

22 Prin „treaptă" socotim că zice de una din cele trei de mai sus. 

2 . Socoteşte că acestea te-au făcut să 
pierzi fericirea cea veşnică a Raiului, unirea cea 
cu Dumnezeu, petrecerea împreună cu Sfinţii 
îngeri, bucuria cea negrăită, împărăţia cea 
cerească, odihna cea de-a pururea, lumina cea 
veşnică şi, pe scurt, bunătăţile acelea pe care 
nici ochiul nu le-a văzut, nici urechea nu le-a 
auzit (cf. I Cor. 2: 9), nici mintea omului nu 
poate să le înţeleagă; şi te-a făcut să schimbi 
toate acestea cu o puţină, cu o amară şi scâr- 
navă dulceaţă, şi să le defaimi pe toate ca pe un 
nimic, precum şi îndărătnicii Iudei au defăimat 
Ierusalimul, care este chip al Raiului: Şi au 
defăimat pământul cel dorit {Psalm 105: 25). 

3. Socoteşte că păcatele acestea ţi-au 
pricinuit veşnica muncă, focul cel nestins, 
scrâşnirea dinţilor, viermele cel neadormit - 
pedeapsa tuturor simţirilor trupului şi a tuturor 
puterilor sufletului tău, care suflet va să aibă 
pururea aceea ce urăşte şi nu va avea niciodată 
ceea ce pofteşte; acolo nu vei dobândi niciodată 
vreo dulceaţă, nu vei mai vedea de aici niciun 
prieten al tău, nu vei mai vorbi de aici cu nicio 
rudenie a ta, nu vei lua somn niciodată, nu vei 
alia nicio odihnă, nici măcar un minut, de la 
muncitorii diavoli care vor să te muncească. 

Şi, pe scurt a zice, socoteşte că păcatele 
te-au făcut pe tine să dobândeşti un veac fără 
de sfârşit al muncilor celor veşnice şi fără de 

sfârşit, al căror veac [se poate asemăna] numai 
[cu] un singur minut, şi aşa ca după atâta mie 
de ani, cât este nisipul mării, câte sunt stelele 
cerului, câte sunt picăturile ploii, câte sunt 
frunzele copacilor 23 , minutul acela niciodată nu 
va trece, niciodată. Şi se va munci iri foc şi 
pucioasă (...) şi fumul muncii se suie în veacul 
veacurilor (Apocalipsa 14: 11). 

Acestea socotind, o, iubite, după a doua 
socoteală, cu adevărat se va umili inima ta şi 
vei câştiga pe cea mai-nainte zisă părere de rău, 
întristându-te de nu pentru altceva, măcar 
pentru că cu păcatele tale tu însuţi eşti cel ce ai 
pătimit o pagubă nemărginită, pentru care 
pagubă, toată lumea de s-ar fi dat, cu toate 
împărăţiile ei, nu ar fi vrednică să plătească 
nicio părticică cât de mică. 

Ah, şi oare puţină este paguba? Puţină, 
mâhnirea? Ca să pierzi, ticăloase păcătosule, pe 
Dumnezeu, Care este cu totul numai dulceaţă, 
cu totul veselie, cu totul dorire, cu totul saţiu 
fără de saţiu, cu totul fericire, cu totul lumină 
şi începătură 24 a luminii, cu totul viaţă şi 
începătură a vieţii, cu totul înţelepciune şi 
începătură a înţelepciunii? Puţină este oare 


23 Ca după un timp ce nu poate fi socotit după mintea 
omenească. 

24 Izvor, principiu al luminii duhovniceşti. 

mâhnirea să pierzi pe Dumnezeu, a Cărui 
frumuseţe covârşeşte toată frumuseţea? A 
Cărui înţelepciune, toată înţelepciunea, a Cărui 
dulceaţă, toată dulceaţa, Care, dacă numai cu o 
rază de ar fi strălucit în Iad, îndată Iadul s-ar fi 
făcut Rai? 

Puţină este mâhnirea să pierzi pe Tatăl 
cel fără de început, pe Fiul cel împreună fără de 
început şi pe Preasfântul Duh, pe Dumnezeu 
cel în trei Ipostasuri, de la Care fiecare lucru 
frumos îşi are frumuseţea, fiecare lucru stră¬ 
lucit îşi are strălucirea, fiecare vieţuitor, viaţa, 
fiecare gânditor, gândirea şi fiecare fiinţă - 
înfiinţarea? 

Şi, ca să zic cu un cuvânt, puţină este 
mâhnirea, ca să pierzi, ticăloase, pe Dumnezeul 
tău, Care este Bunătatea cea preaînaltă, 
începătura şi Mijlocul şi Sfârşitul 25 fiinţei 26 
tale? Cunoaşte şi vezi, îţi strigă însuşi 
Dumnezeu, cunoaşte şi vezi că amar iţi este ţie 
să mă părăseşă tu pe Mine, zice Domnul 
Dumnezeul tău (Ier. 2: 19). Şi dacă Isav, numai 
pentru că a pierdut dreptul celui întâi născut şi 
blagoslovenia tatălui său, Isaac, s-a mâhnit 
atâta, încât a lăsat un glas foarte amar şi 
înfricoşat: Şi a fost când a auzit Isav, a strigat 


25 Scopul, împlinirea. 

26 Sau: fiinţării tale. 

cu glas mare şi amar foarte (Fac. 27: 34). Cum 
tu, de trei ori ticăloase, să nu strigi până la cer? 
Cum tu, ticăloase, să nu suspini dintru adâncul 
inimii că ai pierdut atât de multe şi mai presus 
de fire blagoslovenii şi daruri ale tatălui tău Cel 
ceresc, pentru că ai moştenit nemărginite 
munci? Pe scurt, pentru că, pierzând pe 
Dumnezeul tău, împreună cu Dânsul ai pierdut 
şi pe toate celelalte? O, pierdere nemărginită! O, 
pierdere nemăsurată! Sunt încredinţat, o, frate, 
că, de ai fi văzut vreodată această mare pierdere 
ce ai luat cu păcatele tale, ai fi strigat ca 
împăratul acela care zicea în vremea morţii lui 
că pe toate le-a pierdut: căci, pierzând pe 
Dumnezeu, a pierdut şi trupul, şi sufletul, şi 
pământul, şi cerul, şi pe cele vremelnice, şi pe 
cele veşnice, pe toate toate: „Pierdut-am toate, 
lipsitu ne-am de toate”. Sunt încredinţat că, de 
ai fi văzut înaintea ta adunate toate acestea pe 
care le-ai pierdut, de mii de ori ai fi hotărât ca 
să nu păcătuieşti mai mult, ci să te îndreptezi şi 
să vieţuieşti o viaţă sfântă. 

d. Cum că mâhnirea pentru bunătăţile 
cele vremelnice este nefolositoare. Să ştii 
încă şi aceasta, o, frate, că nu se cuvine să te 
mâhneşti dacă, pentru păcatele tale, vei pierde 
vreo firească şi vremelnică bunătate, sau pe fiii 
tăi, sau pe femeia ta, sau însăşi împărăţia 

lumii, măcar şi însăşi viaţa, pentru că mâhnirea 
aceasta nu se socoteşte ţie întru pocăinţă, ci 
este deşartă şi nefolositoare şi la Dumnezeu 
neprimită; iată şi Saul s-a mâhnit când a auzit 
de la Samuel că va să-şi piardă şi împărăţia, şi 
însăşi viaţa, şi s-a speriat Saul, şi a căzut căt 
era de lung la pământ, şi s-a înfricoşat foarte de 
cuvintele lui Samuel (I împ. 28: 20), dar însă în 
deşert. A venit şi Antioh întru cunoştinţa răută¬ 
ţilor ce a făcut, când a văzut că în aceeaşi vre¬ 
me va pierde şi viaţa şi împărăţia cu acea 
moarte de durere, dar însă în deşert. Pentru 
aceasta şi zice Scriptura: Şi se ruga pângăritul 
către Stăpânul Cel ce nu-l va mai milui pe el 
(II Macab. 9: 13). Nu mai zic că mâhnirea ceea 
ce se face pentru bunătăţile cele lumeşti şi 
vremelnice nu numai că este nefolositoare la 
păcătos, ci îi pricinuieşte şi moarte, precum zice 
Pavel: Mâhnirea lumii, moarte lucrează 

(II Cor. 7: 10). 

CAPITOLUL 2 

Cum se cuvine să se mărturisească 
păcătosul 

Ce lucru este mărturisirea? 

După ce vei socoti întru acest chip 
păcatele tale, şi te vei găti de mai-nainte cu 
zdrobirea aceasta şi cu părerea de rău, atunci 
mergi la duhovnicul cel iscusit, precum am zis; 
de ştii carte, însemnează păcatele tale şi pe 
hârtie, pentru ca să nu le uiţi; iar de este 
departe locuinţa duhovnicului, să nu te lene¬ 
veşti, precum nu te leneveşti să mergi nici la un 
doftor iscusit pentru boală trupească, când este 
departe, ci zi şi tu ca fiul cel curvar: Sculăn- 
du-mă, mă voi duce la tatăl meu (Luca 15: 18). 

Iar venind la dânsul, când acela îţi va 
zice ţie să-ţi mărturiseşti păcatele tale înaintea 
Stăpânului Hristos, atunci tu, îngenunchind 
înainte sfintei icoanei Sale, zi; „Părinte, gre- 
şit-am la cer şi înaintea Ta, şi nu sunt vrednic 
să mă numesc fiul Tău. Ci iată, astăzi, prin 
duhovnicescul meu părinte acesta, mă voi 
mărturisi ţie întru dreptatea inimii!", şi aşa să 
începi a te mărturisi. Dar însă se cuvine să ştii 
tu şi aceasta; că, de nu vei face cuviincioasă 

cercetare a păcatelor tale înainte de a te 
mărturisi, câte păcate vei uita şi nu le vei 
mărturisi, neiertate sunt - pentru că uitarea 
aceasta s-a făcut de voie, de la sineţi de care 
păcate puteai să-ţi aduci aminte cu cercetarea 
pe care nu o ai făcut precum se cuvine. Dar, de 
vei face cercetarea cea cuviincioasă şi se va 
întâmpla să uiţi vreun păcat, ca un om uitător 
ce eşti, acest fel de păcat, oricare ar fi el, se 
iartă împreună cu celelalte păcate pe care le-ai 
mărturisit; pentru că uitarea aceasta nu este de 
voie, ci fără de voie. Iar dacă după mărturisire 
îţi vei aduce aminte, trebuie iarăşi să mergi la 
duhovnic şi să mărturiseşti şi acel păcat de care 
ţi-ai adus aminte. 

Iar înainte de a începe, să ştii că 
mărturisirea este o arătare de voie prin gură a 
lucrurilor celor rele, a gândurilor şi a 
cuvintelor, umilincioasă, prihănitoare de 
sine, dreaptă, fără de ruşine şi hotărâtoare ce 
se face la duhovnicul care este după lege. 

a. Că mărturisirea se cuvine să fie de 
voie. Deci şi tu, frate, întâi se cuvine să 
mărturiseşti cu însăşi gura ta toate lucrurile 
tale cele rele, toate vorbele tale cele rele şi toate 
gândurile tale cele rele. Şi iar zic, cu însăşi gura 
ta să spui păcatele tale, pentru că măcar de le 
ai şi scrise, pentru ca să nu le uiţi, cu toate 

acestea, dator eşti ca tu singur să le citeşti la 
duhovnic; pentru aceasta, cei ce scriu păcatele 
şi, după ce dau duhovnicului scrisoarea 
[hârtiuţa], se duc, râu şi cu greşeală fac 
aceasta, şi mărturisirea lor nu este desăvârşită, 
de aceea de acum să înceteze de la acest lucru 
fără de cale şi să citească ei singuri zapisul 
păcatelor lor, nu de vreo silă sau nevoie, ci de 
voie şi de la sineşi, zicând cu David: Şi din voia 
mea mă voi mărturisi Lui (Psalm 27: 10). Să nu 
aştepţi să te întrebe duhovnicul, ci tu întâi să le 
mărturiseşti. Să nu te asemeni la aceasta cu 
împăratul Nabucodonosor, care nu voia de sine 
să spună vrăjitorilor visul ce l-a văzut, ca apoi 
ei să-l dezlege, ci cerea ca aceia să-i spună şi 
visul şi tâlcuirea lui: Deci spuneţi-mi mie visul şi 
tâlcuirea lui (Dan. 2: 6). Deci tu spune întâi 
visul, adică păcatele tale, şi, auzindu-le 
duhovnicul, să le îndrepteze. 

Dar poate zice cineva: „Şi ce trebuinţă 
are această spovedanie, au doară Dumnezeu, 
fără a spune noi, nu ştie cele ce am făcut şi am 
lucrat? Eu la aceasta răspund: Adevărat, aşa 
este, căci ochii lui Dumnezeu sunt mai luminaţi 
decât soarele de milioane de ori; El vede şi cele 
făcute şi cele nefăcute ale noastre, şi în cartea 
Lui toate sunt scrise demult, şi cele ce n-am 
făcut, după cum zice Proorocul David (Psalm 
138: 16). Dar însă El face aceasta nu pentru 

altceva decât pentru ca păcătosul singur să-şi 
[re]cunoască greşeala sa şi însuşi să se defaime 
pe sine. Au doară n-a ştiut Dumnezeu că Cain a 
omorât pe fratele său Abel? Dar îl întreabă şi 
zice: Câine! Unde este Abel, fratele tău? Şi oare 
cu cel fel de socoteală a făcut Dumnezeu 
aceasta? Adevărat, nu cu alta decât ca el singur 
să-şi [re]cunoască păcatul şi să-l mărturi¬ 
sească, ca să-şi dobândească iertare de la El. 
Dar însă Cain, împietrit fiind în răutatea sa, n-a 
cunoscut această iconomie. O, de ar fi cunos¬ 
cut-o, ar fi mărturisit în ceasul acela păcatul 
său, precum David a mărturisit înaintea 
Proorocului Nathan, şi ar fi zis: „Eu, Doamne, 
ieşind împreună cu fratele meu Abel la câmp, 
l-am ucis”. 

b. Că mărturisirea se cuvine să fie 
umilincioasă. Se cuvine să te mărturiseşti cu 
umilinţă [străpungere], cu multă smerenie şi cu 
zdrobire a inimii - precum îşi mărturisea curva 
păcatele sale, precum canaaneanca, precum se 
ruga vameşul - ca să primească Dumnezeu 
mărturisirea ta şi să-ţi dea ţie iertarea păcatelor 
tale, căci inima zdrobită şi smerită Dumnezeu nu 
o va urgisi Iar această umilinţă şi smerenie se 
cuvine să o arăţi încă şi atunci când te mustră 
duhovnicul pentru vreun păcat al tău, tăcând şi 
nemâniindu-te, nici batjocorind cuvintele lui, ci 

primind mustrarea eu bucurie, ca atunci când 
ţi-ar fi făcut aceasta însuşi Dumnezeu. Ce zic, 
să o primeşti cu bucurie? De este cu putinţă, se 
cuvine ca un osândit să te pleci la pământ, şi să 
uzi picioarele lui cu lacrimile tale, precum te 
sfătuieşte Sfântul Ioan Scărarul, zicând: „Fă-te 
şi cu năravul, şi cu gândul ca un osândit la 
mărturisirea ta, la pământ căutând, şi, de este 
cu putinţă, şi picioarele doftorului, ca pe ale lui 
Hristos, cu lacrimi să le uzi (Cuvânt 4)”. 

c. Că mărturisirea se cuvine să fie 
prihănitoare de sine. Se cuvine ca, atunci 
când te mărturiseşti, să nu prihăneşti pe unul 
şi pe altul, aruncând pricina pe unii şi pe alţii şi 
zicând că aceştia s-au făcut pricină ca tu să 
păcătuieşti; precum adică şi Adam a aruncat 
pricina pe Eva, şi Eva pe şarpe - să nu faci 
aceasta! -, ci numai şi numai pe sine ţi să te 
prihăneşti şi voinţa ta cea rea. „De voie şti să 
prihăneşti, pe sineţi să te prihăneşti”, zice 
dumnezeiescul Gură de Aur (Omilia 18 la 
Matei). Şi Pildele: Dreptul, luişi îşi este prihănitor 
zice, şi nu altora (Pilde 18: 17); pentru ca nu 
cumva, căutând să împuţinezi păcatele tale cu 
mărturisirea, să le înmulţeşti, adăugând şi 
osândirea. Iar ce să zici la duhovnic, te 
sfătuieşte Sfântul Ioan Scărarul (Cuvânt 4): 
„Spune, şi nu te ruşina: «A mea este umflătura, 

părinte, a mea este rana, dintru a mea lenevire 
s-a făcut, iar nu dintru a altuia. Nimeni nu este 
pricinuitorul acesteia, nici om, nici duh, nici 
trup, nici altcineva, fără numai lenevirea mea»". 

d. Că mărturisirea se cuvine să fie 
dreaptă. Se cuvine să te mărturiseşti cu 
adevărată şi dreaptă inimă, arătând păcatele 
tale în chipul în care le-ai făcut, cu toate 
întâmplările locului, ale vremii, ale feţii, ale 
pricinii, ale numărului şi ale chipului, însă 
numele feţelor acelora cu care ai păcătuit nu se 
cuvine să le arăţi, şi aşa să-ţi mărturiseşti 
păcatele, nici adăugând, nici scăzând, nici să 
spui jumătate din păcatele tale la un duhovnic 
şi jumătate la altul, precum fac oarecari vicleni, 
nici să le spui cu oarecare cuvinte meşteşugite, 
prin care, în aceeaşi vreme, să şi arăţi să şi 
ascunzi păcatul tău, cu socoteală ca să 
împuţinezi ruşinea, ci să te mărturiseşti simplu 
şi drept, cu inimă nevicleană şi adevărată, 
pentru că, de te vei mărturisi cu vicleşug şi 
numai cu arătare 27 , să ştii că mărturisirea ta 
nu numai că se va face urâtă la Dumnezeu, 
Care iubeşte totdeauna adevărul - că iată, 
adevărul ai iubit -, ci încă şi păcatele tale pe 
care le-ai mărturisit, iarăşi, după puţină vreme, 


27 Superficial. 

vor răsări la tine, precum răsar şi perii cei albi 
la acei bătrâni care nu-i dezrădăcinează, ci îi 
ard numai pe deasupra, cu care lucru te 
asemeni şi tu la aceasta, precum zice David: Ca 
un brici ascuţit ai făcut vicleşug {Psalm 51: 1). 

e. Că mărturisirea se cuvine să se facă 
fără de ruşine. Se cuvine să te mărturiseşti 
fără de ruşine, căci ruşinea pe care o iei când te 
mărturiseşti îţi pricinuieşte slavă şi har la 
Dumnezeu, după cum zice Sirah: Este ruşine 
care aduce păcat şi este ruşine care aduce slavă 
şi har (4: 24). Ruşinea aceasta te face să scapi 
de ruşinea ce va să fie la înfricoşata Zi a 
Judecăţii, după cum zice Scărarul (Cuvânt IV): 
„Nu este cu putinţă ca fără de ruşine a scăpa de 
ruşine”, după cum zice şi Cuvântătorul de 
Dumnezeu Grigorie (Cuvânt la Botez): „Să nu te 
înşeli mărturisindu-ţi păcatele, ca de cea de 
acolo ruşine prin aceasta de aici să scapi. Ce te 
ruşinezi, dar, păcătosule? Când ai făcut păcatul 
nu te ruşinai, iar acum, când cauţi să-l uşurezi, 
te ruşinezi? Ah, nebunule! Au nu ştii că ruşinea 
aceasta este a Diavolului, care, când faci 
păcatul, îţi dă îndrăzneală şi neruşinare, iar 
când îl mărturiseşti, îţi dă frică şi ruşine?” Aşa 
mărturiseşte şi Gură de Aur: „[Săvârşirea] 

păcatului îi dă îndrăzneală, iar mărturisirii, 
ruşine" 28 . 

Pentru aceasta citim în Pateric cum că 
un Părinte îmbunătăţit a văzut pe Diavolul 
adeseori mergând în chip arătat la mărturisirile 
duhovnicilor, ca să dea ruşine păcătoşilor ce se 
mărturiseau. Dumnezeu nu ţi-a dat drept 
duhovnic vrun înger sau vreun Arhanghel ca să 
te ruşinezi, ci un om, un pătimaş asemenea ţie, 
ca să nu te ruşinezi. Iar tu pentru ce te ruşi¬ 
nezi? Iar dacă, ca să zicem aşa, te-ai înştiinţat 
de la alţii sau tu însuţi ai bănuială cum că 
duhovnicul tău arată altora păcatele tale, 
aceasta, fratele meu, să nu te împiedice de la 
mărturisire, că este înşelare a Diavolului, prin 


28 Ruşinea e una cu descoperirea unei goliciuni sufleteşti şi chiar 
trupeşti. Conştientizarea păcatului îi dă omului - ca şi primilor 
oameni, care au fugit de ruşine din faţa lui Dumnezeu - o 
nesiguranţă şi o frică de ce i se poate întâmpla, căci, o dată 
păcâtuind, se pune sub judecată şi osândă, simte fără să vrea 
chiar frica de acestea, astfel că săvârşirea râului ne lipseşte de 
binele ocrotitor al lui Dumnezeu. Pentru aceasta, se recomandă 
îndrăzneala cea mântuitoare întru cererea iertării de la 
Dumnezeu prin duhovnic, printr-o mărturisire dreaptă, precum 
s-a zis mai sus; aceasta ne alungă acea frică, nesiguranţă şi 
aşezarea sub osândă. Deci nu trebuie să venim la mărturisire 
ruşinându-ne de păcate şi încercând „să nu ne facem de 
ruşine", mărturisind „la arătare" sau cu oarecare superfi¬ 
cialitate, precum a zis Sfântul mai sus, ci vădind prin 
mărturisirea dreaptă a păcatelor ruşinea de care ne-am umplut 
prin acestea. 

care caută să piardă sufletul tău. Drept aceea 
mergi fără frică şi mărturiseşte-ţi păcatele tale, 
iar dacă acela le va vădi altora (care lucru este 
cu anevoie, ca să nu zic că este cu neputinţă, 
ca să-l facă), acela are să dea seamă lui 
Dumnezeu pentru lucrul pe care-1 face; iar tu, 
cel ce te-ai mărturisit, eşti cu totul nevinovat şi 
iertat de păcatele tale. Aşa te încredinţează şi 
Meletie Mărturisitorul (Treapta 171) 29 : 

„Dacă cineva din duhovnici va arăta 
mărturisirea şi o va defăima, acesta va da 
seamă lui Dumnezeu în Ziua Judecăţii. Iar cel 
ce s-a mărturisit este cu totul nevinovat şi de 
greşalele sale desăvârşit iertat”. 

în vremea de demult, cei ce se pocăiau 
stăteau la uşa bisericii şi îşi mărturiseau 
păcatele lor la toată mulţimea care intra în 
biserică, precum spune Sozomen 30 : „Dintru 
început aşa s-a socotit de preoţi: ca cel ce se 
mărturiseşte să-şi arate păcatele înaintea 
tuturor, la toată mulţimea din biserică” (Cartea 
V, cap. 17). 

Dreptul Iov nu se ruşina să se 
mărturisească de faţă la toată mulţimea. 


29 Cu numele de Meletie avem doi sfinţi, ambii prăznuiţi de 
Biserică la 9 şi 12 februarie. Nu ştim la care dintre ei face 
referire Mitropolitul Grigorie. 

30 Sozomen, istoric bisericesc trăitor în veacul al cincilea; a 
continuat Istoria Bisericească a lui Eusebiu de Cezareea. 

precum singur spune aceasta: Nu m-am ruşinat 
de mulţimea gloatei, ca să nu mărturisesc 
înaintea tor (Iov 31: 34). Iar tu, fratele meu, 
păcătos fiind şi mărturisindu-te numai înaintea 
unui singur om, pentru ce te ruşinezi? 

Cu cuviinţă este aici să facem pomenire 
de ceea ce a făcut înţeleptul acela, Socrate. 
Acest mare filosof, preumblându-se într-una 
din zile pe uliţele Athenei, a văzut pe un ucenic 
al său ieşind dintr-o casă de curvăsărie, care, 
făr' de veste văzând pe dascălul său şi 
mşinându-se foarte, a început a se trage 
îndărăt şi a se ascunde. Atunci, văzându-1 
Socrate, a zis: „O, tinere, nu te ruşina a ieşi 
dintr-o casă ca aceasta, ci te ruşinează pentru 
petrecerea intr-o astfel de casă”. Iar aceasta ce 
a făcut acest filosof este una cu a zice celor ce 
se ruşinează să-şi mărturisească păcatele lor: 
„Să nu vă fie ruşine a vă mărturisi păcatele, ci 
să vă fie ruşine a le face, iar după ce le veţi fi 
făcut, să petreceţi vreme îndelungată în 
nepocăinţă”. Aceasta ne învaţă pe noi şi acel 
înţelept Sirah, zicând: Pentru sufletul tău să nu 
te ruşinezi, căci este ruşine care aduce păcat şi 
este ruşine care aduce slavă şi har (4: 22, 23). 
Las la socoteala fiecăruia: oare mai bine este să 
se ruşineze înaintea unui om pătimaş, sau 
înaintea tuturor Sfinţilor, şi înaintea a multe 
miriade de îngeri în Ziua aceea a înfricoşatei 

Judecăţi, când va veni Fiul omului şi toţi Sfinţii 
îngeri eu El, şi se vor arăta toate faptele noastre 
cele ascunse şi cele neascunse? Cu adevărat, 
nu mă îndoiesc că fiecare ar voi mai bucuros 
să-şi mărturisească păcatele sale înaintea a 
toată lumea aici în veacul acesta, decât să se 
ruşineze în veacul viitor. Şi iarăşi, făr’ de o 
mărturisire adevărată şi de o părăsire desăvâr¬ 
şită a păcatului, nu ştiu, cu adevărat, iubiţilor, 
cum va putea creştinul intra întru împărăţia lui 
Dumnezeu. Pentru că iubitul Ucenic al lui 
Hristos Ioan, ca cum stând lângă uşa acestei 
împărăţii, pe toţi care sunt învăluiţi în multe 
păcate îi goneşte afară şi le zice: Afară, căini, 
fermecători şi curvari (Apoc. 22: 15). Şi oare pe 
cine numeşte el câini? Cu adevărat, nu pe alţii 
decât pe acei păcătoşi care, după ce îşi mărtu¬ 
risesc păcatele lor duhovnicescului lor părinte, 
aleargă iarăşi cu osârdie la spurcăciunea 
faptelor lor celor fără de lege de mai-nainte. 

f. Că păcatele trebuie să se arate sau 
aici, sau acolo. Una din două: sau aici, numai 
la duhovnic să arăţi păcatele tale, sau acolo, la 
înfricoşatul Judecător. Dacă aici le vei ascunde, 
să ştii că acolo înfricoşatul Judecător va să le 
vădească negreşit - înaintea tuturor îngerilor şi 
a tuturor oamenilor - cu mare mustrare asupra 
ta. Mustra-te-voi şi voi pune înaintea feţei tale 

72 









păcatele tale (Psalm 49: 22). Dar ce zic. 
Judecătorul? înseşi acele nemărturisite păcate 
ale tale te vor mustra atunci şi te vor vădi la 
divanul cel a toată lumea. Pedepsi-te-va pe tine 
depărtarea ta şi răutatea ta te va mustra pe tine 
(Ierem. 2: 19). Zice încă şi dumnezeiescul Gură 
de Aur: .Acolo vom vedea greşalele noastre 
înaintea ochilor noştri, goale şi descoperite, şi 
vom plânge în zadar şi în deşert”. Zice însăşi 
Marele Vasile: Atunci vom vedea fiecare 
păcatele noastre precum s-au făcut” (întru al 
optulea cap al învăţăturii celei către duhovnic). 

g. Că, dacă va rămâne numai un păcat 
nemărturisit, rămân neiertate şi celelalte. 

Dar, şi de vei fi mărturisit toate păcatele tale şi 
vei ascunde de ruşine numai unul, să ştii că nu 
numai păcatele pe care le-ai mărturisit rămân 
neiertate, ci adaugi la sineţi şi alt păcat, 
furtişagul de cele sfinte pentru o ascundere ca 
aceasta, precum spune Hrisant, Patriarhul 
Ierusalimului, în cartea Despre Mărturisire. Se 
povesteşte încă şi la Mântuirea Păcătoşilor că o 
femeie, fiindcă şi-a mărturisit toate celelalte 
păcate ale sale unui cuvios duhovnic, iar un 
păcat mare al ei nu l-a mărturisit, slujitorul 
duhovnicului vedea cum la fiecare păcat pe 
care-1 mărturisea ieşea din gura ei câte un 
şarpe; iar mai pe urmă a văzut un şarpe marc, 

care a scos de trei ori capul său din gura femeii, 
după care iarăşi s-a tras înlăuntru, şi n-a mai 
ieşit. Pentru aceasta şi toţi şerpii ceilalţi care au 
ieşit mai-nainte s-au întors iarăşi şi au intrat în 
gura ei. Iar după moartea ei, s-a arătat tică¬ 
loasa aceea şezând deasupra pe un balaur 
înfricoşat şi a zis către duhovnicul ei şi către 
slujitorul duhovnicului că s-a muncit pentru că 
n-a mărturisit păcatul acela. Pentru aceasta şi 
un dascăl te sfătuieşte cu înţelepciune ca, de 
voieşti să biruieşti pe Diavolul, care îţi aduce 
ruşine, să spui înainte de toate păcatul acela de 
care te ruşinezi mai mult. 

h. Că mărturisirea se cuvine să fie 
hotărâtoare. Iar mai apoi de toate, se cuvine să 
te mărturiseşti cu hotărâre, adică să faci 
înaintea duhovnicului o întărită şi adeverită 
hotărâre, că voieşti mai bine de mii de ori să 
mori decât să mai păcătuieşti de acum înainte 
cu voinţa ta, ajutându-ţi ţie dumnezeiescul har. 
De nu vei face o hotărâre ca aceasta în inima 
ta, puţin te va folosi pe tine zdrobirea, puţin 
mărturisirea, puţin pocăinţa ta, precum zic de 
obşte toţi dascălii. 

Şi, pentru aceasta, câţi nu fac o astfel de 
hotărâre, un picior îl au la duhovnic şi altul la 
păcat. Se mărturisesc cu gura, iar cu inima 
cugetă iarăşi să facă păcatul, asemănându-se la 

aceasta cu câinele, care, după ce borăşte, se 
întoarce iarăşi la borâtura sa; încă şi cu porcul, 
care, după ce se spală, se tăvăleşte iarăşi în 
noroiul său cel dintâi. Aceştia sunt, după 
Sfinţitul Augustin, cei care nu taie păcatul, ci îl 
urnesc în altă vreme, şi aşa se mărturisesc 
numai din obicei - pentru că vin, să zicem, 
Paştile sau Naşterea lui Hristos, sau pentru că 
se primejduiesc de moarte iar nu cu adevărat. 
Alţii, iarăşi, sau că nu se spovedesc nicidecum 
vreme de mulţi ani şi se tăvălesc în păcate, 
neaducându-şi aminte de această mare Taină a 
Bisericii orânduită spre mântuirea noastră; alţii 
asemenea asupra boalei lor nu voiesc să se 
mărturisească şi să se împărtăşească, zicând 
că, de vor face aceasta, vor muri negreşit. „O, 
orbire, o, pagubă netâlcuită a acestor oameni 
ticăloşi şi neînţelegători! Fie-Ţi milă. Doamne, 
de sufletele lor şi nu-i lăsa în pierzare!" 

Citim la Pateric că un Părinte vedea 
sufletele cum se pogorau în Iad, precum se 
pogoară iama fulgii de zăpadă pe pământ. Şi 
aceasta, cu adevărat, nu pentru că creştinii nu 
se mărturisesc (căci rar se întâmplă să moară 
cineva nemărturisit), ci pentm că nu se 
mărturisesc bine, cu hotărâre, cum că mai mult 
nu vor păcătui. Că nu rup inima lor cu o 
adevărată durere a unei îndreptări hotărâtoare, 
ci mp numai hainele lor, precum zice 

Proorocul, cu o mincinoasă şi o făţarnică 
durere: Rupeţi inimile voastre, şi nu hainele 
voastre (Ioil 2: 13). Şi ce te va folosi pe tine, 
fratele meu, de vei zice numai aceasta „gre¬ 
şit-am, mă pocăiesc”, căci un cuvânt ca acesta 
a zis şi Saul (I împ. 15: 24), a zis şi Iuda 
(cf. Matei 27: 4), dar nu le-a folosit. Pentru 
aceasta, şi Marele Vasile zice cum că nu se 
foloseşte din mărturisire, ba încă nu se 
mărturiseşte nicidecum acela ce zice că numai 
a greşit, şi cu toate acestea rămâne iarăşi în 
păcat şi nu-1 urăşte, şi nu va avea niciun folos 
de nedrep-tăţile ce i le-a iertat lui duhovnicul, 
dacă iarăşi nedreptăţeşte: „Fiindcă nu cei ce a 
zis «greşit-am», iar apoi, petrecând în păcat, se 
mărtu-riseşte, ci cel ce, după cum zice psalmul, 
a aflat păcatul lui şi l-a urât. Că ce folos poate 
să facă bolnavului cercetarea cea de la doftor, 
când el face cele ce sunt stricătoare vieţii? în- 
tr-acest chip, niciun folos nu este din păcatele 
ce se iartă celui ce încă nedreptăţeşte” (La 
tâlcuirea psalmului 35). Toată pocăinţa ta stă 
întru aceasta: adică să te hotărăşti să schimbi 
vieţuirea 31 . Să nu zici: „De voi putea, îmi voi 
pune drept scop îndreptarea” sau ,Aş fi voit să 
nu păcătuiesc”. Nu aşa, ci să zici: „HoLărăsc să 


31 E aici un fel de pleonasm bine aşezat, căci pocăinţa (nerâvoia) 
nu înseamnă altceva decât schimbarea minţii/vieţuirii. 

mă îndreptez, voiesc ca de acum să nu mai 
greşesc, căci cu o voinţă întărită, neschimbată 
şi hotărâtoare ca aceasta - precum niciodată nu 
voiesc să beau un pahar plin de otravă, precum 
niciodată nu voiesc să mă prăpădesc într-o 
prăpastie, şi precum nu voiesc niciodată să mă 
omor - aşa, aşa cu adevărat, nu voi înceta a zice 
în toate zilele vieţii mele împreună cu acea 
fericită mireasă ce se pomeneşte la Cântarea 
Cântărilor şi zice: Spălat-am picioarele mele, 
cum le voi întina pe ele? (5: 4)”. 

Dar, de vreme ce voinţa omului nu poate 
rămâne 32 fără dumnezeiescul ajutor, noi ţi-am 
însemnat o rugăciune, cum să ceri de la 
Dumnezeu ajutorul acesta, pe care vezi-o 
înainte, la sfârşitul învăţăturii a şasea - despre 
mai-nainte păzire. însă se cuvine să însemnăm 
aici şi că trebuie să se facă şi a doua 
mărturisire a păcatelor, pentru trei pricini. 

1. Dacă cineva nu şi-a mărturisit 
păcatele sale, împreună cu întâmplările lor şi 
cu cuviincioasa mai-nainte gătire, cu umilinţă, 
hotărâre şi păzirea canonului. 

2. De nu s-a îndreptat şi nu s-a 
canonisit bine de la duhovnic, precum zic 
oarecari. 


32 Sa petreacă, să stăruie spre a izbândi. 

3. Precum zice Simeon al Tesalonicului 
(întrebarea 24, punct 70), dacă cumva a căzut 
iarăşi în aceleaşi păcate sau şi întru alte ramuri 
ale celor de mai-nainte 33 , să spună împreună 
cu cele de-a doua şi pe cele dintâi, ca pe nişte 
rădăcini şi pricini ale celor de-a doua; sau şi 
pentru mai multa zdrobire şi smerenie a inimii 
tale. 

Se scrie încă şi la cartea ce se numeşte 
îndreptarea păcătoşilor cum că folositor lucru 
este să facă cineva şi o cuprinzătoare şi 
sobornicească mărturisire (precum fac şi cei 
câţi vor să se preoţească şi câţi se primejduiesc 
de moarte), măcar o dată într-un an, şi mai 
vârtos atunci când se va întâmpla să meargă la 
un duhovnic nou, fiindcă, printr-o mărturisire 
cuprinzătoare ca aceasta, se adună împreună 
toate păcatele lui ca nişte râuri şi fac un noian 
mare, sau ca nişte munţi deasupra altor munţi, 
încât acestea par că ajung până la cer, precum 
zice Ezdra: Greşalele noastre s-au mărit până la 
cer (9: 7). Şi, văzându-le pe acestea cu o 
căutătură cel ce se mărturiseşte aşa multe 
adunate, ia mai mare ruşine, mai mare durere, 
mai mare smerenie şi, drept urmare, mai mult 
se teme de Dumnezeiasca dreptate, pe care o a 
mâniat atât de mult, şi, pe lângă acestea, ia mai 


33 De a „recidivat" cumva, pornind de la cele deja făcute. 

78 







multă pace în conştiinţa sa şi adeverire pentru 
iertarea păcatelor sale, şi din toate acestea ia 
multă înfrânare şi oprire ca de aici înainte să 
nu mai cadă. 


CAPITOLUL 3 

Că se cuvine să primească cu bucurie 
canonul său 

a. Ce este împlinirea canonului? 

După mărturisire, urmează a treia parte 
a pocăinţei - facerea canonului care este 
împlinire lucrătoare a canonului ce i-1 va fi dat 
duhovnicul, precum hotărăşte Gavriil al 
Philadelphiei în cartea Despre Taine. Deci şi tu, 
păcătosule, ai datoria să primeşti cu mare 
bucurie canonul ce ţi~l va da duhovnicul, ori 
post de va fi, ori metanii, ori milostenie sau 
altceva, şi mai-nainte de toate să primeşti cu tot 
sufletul depărtarea de împărtăşire atâţia ani 
câţi ţi-a orânduit, pentru că cu o puţină certare 
ca aceasta îmblânzeşti urgia cea mare ce o are 
Dumnezeu asupra ta, cu acest vremelnic 
canon, scapi de canonul cel veşnic al muncii. 

b. Pilde ale celor ce s-au canonisit 
pentru păcatele lor. 

Dacă sora lui Moise nu s-ar fi gonit 
afară din tabără şapte zile, nu s-ar fi curăţit de 
lepră (cf. Num. 12). Dacă cel ce a curvit în 
Corint nu s-ar fi dat Satanei, sufletul lui nu s- 

ar fi mântuit (cf. I Cor. 5). Aşa şi tu, frate, de nu 
vei lua această puţină certare a canonului, nici 
de lepra păcatului nu te curăţeşti desăvârşit, 
nici sufletul tău nu se mântuieşte. Neguţătorie 
este aceasta, iubitule, mult-câştigătoare şi mare 
la cei înţelepţi. Una dai, şi scapi de milioane. Iei 
vremelnice şi scapi de veşnice 34 . împăratul 
David, pentru facerea canonului păcatelor sale, 
s-a gonit din împărăţia sa de însuşi fiul său, 
Abesalom: umbla prin munţi şi prin văi cu 
picioarele goale, era ocărât şi împroşcat cu 
pietre de semei, era defăimat de toţi, iar tu cauţi 
să îmblânzeşti pe Dumnezeu fără niciun canon? 
Foarte nebun eşti! împăratul Teodosie cel Mare 
a înfăptuit o vestită facere de canon în 
Mediolan, precum i s-a rânduit de Sfântul 
Ambrozie, iar alt împărat, pentru o ucidere ce a 


34 De luat aminte că neguţâtoria aceasta este una duhovnicească, 
ce are la bază alte principii decât cea lumească; ea e întemeiata 
pe jertfa iubitoare, ce are ca scop vindecarea şi întărirea omului 
prin lucrarea harului lui Dumnezeu. Canon (kocuwp) desemna în 
Antichitate un instrument de măsură, ce putea fi de mai multe 
feluri, depinzând de domeniul de activitate - în construcţii, 
tâmplărie, astrologie etc.; canon însemna şi hotar, limită; model 
standard. Canonul ar fi deci pentru noi un instrument de a ne 
vedea măsurile; în ce măsură suntem adică mai aproape sau 
mai departe de Dumnezeu pe măsura împlinirii celor date de 
duhovnic, un mijloc totodată de a omorî „măsurile" răutăţii din 
noi, un instrument de măsurare folosit la zidirea sufletului, spre 
a ne ridica la măsura harului şi a vârstei deplinătăţii lui Hristos 
(Ef. 4: 7,13). 

făcut, s-a canonisit să meargă deasupra unui 
munte înalt cu picioarele goale şi acolo, deasu¬ 
pra muntelui, dezbrăcat fiind de podoaba 
împărătească, a petrecut patruzeci de zile 
întregi numai cu pâine şi cu apă, cu rugăciune 
neîncetată şi cu tăcere, dormind jos, pe pământ 
gol; şi mulţi alţi împăraţi au făcut grele împliniri 
de canoane pentru păcatele lor, şi tu, 
păcătosule, oare mai mare eşti decât aceia? Sau 
mai cinstit? Sau ai trup mai gingaş, şi nu 
primeşti un canon atât de mic al duhovnicului 
tău pentru păcatele tale? Să nu te înşele gândul 
că poţi da bani ca să răscumperi canonul tău. 
împăraţii aceştia aveau mai mulţi bani decât 
tine şi puteau să dea milioane de galbeni, 
numai să nu ia acest fel de canoane. Dar însă 
aceasta nu este cu putinţă să se facă, măcar de 
ar da cineva o împărăţie întreagă, fiindcă 
dreptatea cea fără de mită a lui Dumnezeu nu 
se mulţumeşte altfel fără decât de trupul cel ce 
a păcătuit, ca acela însuşi să se pedepsească. 
Iar de se va afla şi vreun duhovnic iubitor de 
câştig şi îţi va zice să-i dai bani ca el să te ierte, 
ia aminte, ca să nu-l crezi (s.n.); că nu poate să 
te ierte cu un chip ca acesta, şi tu numaidecât 
îţi pierzi banii, şi rămâi iarăşi neiertat. Către un 
duhovnic ca acesta scrie Sfântul Isidor 
Pelusiotul cum că „duhovnicii nu pot să-i ierte 
pe bogaţi cu darea banilor; şi ei nu sunt stăpâni 

şi domni ai iertăciunii, sau moştenitori ai 
dumnezeiescului Jertfelnic, precum acei 
necredincioşi care zic: Veniţi să moştenim nouă 
Jertfelnicul lui Dumnezeu (Psalm 82: 11). Că cei 
ce pentru păcatele lor aduc jertfe, precum a zis 
Apostolul, nu vor putea cu adevărat cu 
stăpânire a ierta păcatele celor nepocăiţi, măcar 
şi bogaţi de vor fi aceia” (Epistola 107 către 
Zosima). Vezi de asemenea şi la începutul 
Capului 20, la învăţătura duhovnicului. 35 . 

c. Că cel ce păzeşte canonul său este 
fiu adevărat al Bisericii. 

De vei păzi canonul duhovnicului tău, 
arăţi cu adevărat că te pocăieşti şi eşti fiu 
adevărat al lui Dumnezeu şi al Sfintei Biserici, 
cea care a rânduit certarea aceasta. Iar dacă, 
dimpotrivă, vei lepăda canonul duhovnicului 
tău, este semn cum că pocăinţa ta nu este 
adevărată, ci mincinoasă, semn că nu eşti fiu 
adevărat al lui Dumnezeu şi al Bisericii. 

d. Că se cuvine ca cel ce se pocăieşte 
chiar el să ceară mai mult canon. 

Deşi se poate ca duhovnicul să-ţi dea 
canon puţin, se cuvine ca tu singur să-l rogi 
să-ţi dea mai mult, precum şi mulţi alţii care se 


35 în Molitfelnic. 

pocăiesc cu fierbinţeală fac aceasta, ca prin 
canonul acesta vremelnic să îmblânzeşti mai 
mult Dumnezeiasca dreptate şi să adevereşti 
mai bine că Dumnezeu ţi-a iertat veşnica 
muncă care aveai să iei pentru păcat. 

e. Că ori aici vremelnic, ori acolo veş¬ 
nic, trebuie să-şi ia păcătosul canonul său. 

Pe scurt îţi zicem anume că se cuvine, o, 
frate, să alegi una din două, sau aici să iei în 
chip vremelnic canonul păcatelor tale, sau acolo 
pentru veşnicie. De-1 vei lua aici, scapi de cel de 
acolo; iar de nu-1 vei lua aici, negreşit îl vei lua 
acolo veşnic, precum scrie şi Gavriil al Phila¬ 
delphiei în cartea Despre Taine: „Cărora (adică 
canoanelor) cel ce nu s-a supus, nevoie este să 
se trimită la judecăţile cele de acolo, unde va da 
socoteală pentru răutăţile ce a făcut, ca cel ce a 
călcat legile Bisericii”. 

f. Că se cuvine ca cel ce se pocăieşte 
să se îndepărteze de împărtăşire. 

După toate acestea, îţi grăim ţie, frate, 
că se cuvine să păzeşti cu acrivie depărtarea de 
împărtăşire câţi ani îţi va fi rânduit duhovnicul 
tău, că depărtarea aceasta este o împlinire de 
canon a tuturor canoanelor, de nevoie şi înte¬ 
meietoare a pocăinţei tale celei adevărate, 
fiindcă, de vei îndrăzni să te împărtăşeşti întru 

aceşti ani, te faci al doilea Iudă, iar de vei sili pe 
duhovnic să te ierte, tu, de aici, nu te afli 
pocăindu-te, ci te afli că eşti un silnic, un tiran, 
care sileşti legile cele Dumnezeieşti şi canoanele 
Sfintelor Soboare şi ale Părinţilor, şi ţi se va 
face Dumnezeiasca împărtăşire nu spre iertare, 
ci spre osândă şi multă muncă, şi pentru ca să 
înţelegi mai bine aceasta, primeşte această 
pildă: precum un om ce are rane la trup merge 
şi le arată la doftor, şi ia de la dânsul 
îngăduinţă să pună cutare plasturi la dânsele, 
şi, osebit de aceasta, ia îndemnare să nu bea 
vin, nici să mănânce cutare bucate, căci 
altminteri ranele lui nu se vor vindeca, întru 
acest chip şi tu, frate al meu, care ai avut rane 
gândite în sufletul tău, păcatele, ai mers şi le-ai 
arătat la duhovnic, ţi-a rânduit să pui plasturi 
la dânsele - canonul postirii, al mâncării celei 
uscate, al metaniilor, al milosteniei şi al 
rugăciunii iar osebit de acestea, ţi-a poruncit 
să nu bei, nici să mănânci cutare bucate, adică 
să nu te împărtăşeşti de Dumnezeieştile Taine. 
Deci tu, de nu vei asculta şi vei mânca, ce va fi? 
Ranele tale şi păcatele tale nu se vindecă, ci 
mai vârtos mai cumplite şi mai mari se fac. Şi 
ce zic că nu se vindecă? încă şi moarte 
sufletească şi trupească îţi urmează ţie, precum 
zice dumnezeiescul Pavel: Pentru aceasta sunt 
între voi mulţi neputincioşi şi bolnavi, şi mulţi au 

adormit (I Cor. 11: 30). Adică, pentru că 
oarecari nevrednici se împărtăşesc, se fac de 
aici bolnavi şi neputincioşi, şi mulţi dintre ei 
chiar mor. Iar dacă cineva s-ar fi nedumerit şi 
ar fi zis: „Dar fiindcă şi prin rugăciunea de 
iertare a duhovnicului se iartă păcatul celui ce 
se pocăieşte, pentru ce acesta să nu fie slobod 
să se împărtăşească cu Sfintele Taine, ca cel ce, 
iată, s-a iertat şi s-a îndreptat?” La aceasta 
răspundem în trei chipuri: [1] Cum că se iartă 
păcatul păcătosului, aşa este cu adevărat, dar 
însă nu simplu, ci mai-nainte punând înce¬ 
pătură ca să păzească el şi canonul şi 
depărtarea de împărtăşire. (Că pentru aceasta 
şi mai-nainte de iertare îi rânduieşte lui 
duhovnicul canonul şi depărtarea de Sfintele 
Taine.) [2] Sau cum că se iartă păcatul, aşa este 
cu adevărat, dar însă nu şi certarea şi pedeapsa 
păcatului, adică canonul, cu care se numără şi 
depărtarea de împărtăşire, pentru că şi păcatul 
lui David s-a iertat cu adevărat de Dumnezeu, 
când i-a zis lui Nathan: Domnul a ridicat păcatul 
tău, însă nu s-a iertat 36 şi certarea păcatului 
său: că după iertarea aceasta a fost gonit din 
împărăţia sa de fiul său, Abesalom, şi sabia nu 
a lipsit din casa lui, şi alte mii de răutăţi a 
pătimit, precum însuşi Nathan i le-a proorocit. 


36 Sau: nu s-a luat de la el (pe lângă păcat). 

[3] Şi a treia, răspundem zicând că se iartă 
păcatul păcătosului, aşa este cu adevărat, însă 
nevoie este ca să se şi cerce aceasta şi să se 
întemeieze cu multă vreme în harul lui 
Dumnezeu. Mai pe urmă de toate acestea, îţi 
grăim ţie, frate, că canonul ce-ţi va da ţie 
duhovnicul se cuvine să-l faci cât poţi mai 
degrab, atâta cât te afli în harul lui Dumnezeu, 
şi să nu muţi vremea, pentru că nu ştii ce-ţi va 
naşte ţie ziua cea viitoare 37 . 


37 Altfel spus, prin mâinile duhovnicului se da creştinului (în 
vârtutea mărturisirii lui şi a iertării ce o ia) - precum oarecând la 
Botez, pe lângă iertare, harul sau puterea împlinirii poruncilor - 
harul împlinirii canonului; iar neîmplinirea acestuia după 
măsura puterii date, sau împlinirea lui cu negrijă sau nu după 
vremea ce i s-a rânduit, atrage după sine luarea de la creştin a 
acestei puteri duhovniceşti de împlinire a lui. 

CAPITOLUL 4 

Cum să se păzească păcătosul după 
mărturisire 

Iar după ce te vei mărturisi şi-ţi vei lua 
canonul tău de la duhovnicul tău, pentru ca să 
te păzeşti să nu mai cazi întru aceleaşi, sau 
întru alte păcate, să păzeşti aceste cinci lucruri, 
în loc de tot atâtea doftorii păzitoare. 

a. Păzirea întâi: aducerea-aminte de 
păcate. 

Ca să nu uiţi, ci să-ţi aduci aminte 
totdeauna de păcatele ce ai făcut, „nu pentru ca 
să-ţi munceşti gândul tău, îţi grăieşte dumne¬ 
zeiescul Gură de Aur, ci pentru ca să-ţi 
pedepseşti sufletul tău ca să nu zburde în 
patimi şi să nu cadă iarăşi întru aceleaşi. Şi, 
osebit de aceasta, ca să cunoşti cu aduce¬ 
rea-aminte darul cel mare ce l-ai luat de la 
Dumnezeu, ea să-ţi ierte atâtea păcate, precum 
şi Pavel îşi aducea aminte totdeauna că a gonit 
Biserica, ca aşa să arate mărimea darului lui 
Dumnezeu” (Cuvântul 38, 1 la Corinteni). 

Unul ce a scăpat dintr-o mare primejdie, 
când îşi aduce aminte de dânsa, tremură şi se 

înfricoşează; iar frica aceasta îl face să nu mai 
cadă iarăşi întru aceeaşi primejdie. Tot aşa şi 
David. după iertarea păcatelor sale, îşi aducea 
aminte de dânsele totdeauna şi le avea înaintea 
ochilor săi, şi pentru aceasta zicea: Păcatul meu 
înaintea mea este pururea (Psalm 50). „De 
voieşti, îţi zice Sfinţitul Augustin, ca să întoarcă 
Dumnezeu faţa Sa dinspre păcatele tale, 
trebuinţă este ca tu să le ai înaintea ta, să le 
vezi şi să plângi pentru dânsele”. „Dacă tu îţi vei 
aduce aminte de păcatele tale, te încredinţează 
dumnezeiescul Gură de Aur, Dumnezeu le va 
uita, iar dacă tu le vei uita, Dumnezeu îţi va 
aduce aminte de dânsele”. Şi iarăşi acelaşi zice: 
„Nu este, nu este nicio altă doftorie spre 
pierderea păcatelor ca cea deasă aducere-amin- 
te de dânsele şi neîncetata prihănire a lor” 
(Cuvânt II, Cum că spre folos sunt proorocirile 
întunecoase ). 

însă te sfătuieşte Sfântul Marcu 
Pustnicul [Ascetul] cum că, „atunci când îţi vei 
mărturisi lui Dumnezeu păcatele tale, să-ţi 
aduci aminte de dânsele, nu închipuind 
chipurile şi feţele prin care ai păcătuit, că încă 
fiind tu pătimaş şi iubitor de dulceaţă, iarăşi le 
pofteşti şi le întuneci". Asemenea zice şi Sfântul 
Ioan Scărarul: „Pentru păcatele cele trupeşti şi 
scâmave, să nu-şi aducă aminte cineva de 
chipurile în care le-a lucrat. Iar de celelalte 

păcate se cuvine să-şi aducă aminte cineva cu 
mintea sa ziua şi noaptea şi cu chipurile în care 
s-au lucrat”. La această socoteală se uneşte şi 
Sfântul Ioan Gură de Aur: „Mai vârtos aceasta 
[nepomenirea păcatelor] se cuvine să o păzeşti 
la păcatele cele trupeşti ce ai făcut, ca să nu-ţi 
aduci aminte de chipurile şi feţele prin care ai 
păcătuit, căci altminteri te spurci la minte; 
numai aşa, simplu, să-ţi aduci aminte că eşti 
adică păcătos şi că ai făcut multe păcate cu 
care ai mâniat pe Dumnezeu”. 

b. Păzirea a doua: Fuga de pricinile 
păcatului. 

Ca de o păzire să te foloseşti de fuga 
aceasta, fiindcă, precum zic canoanele filoso- 
feşti, aceleaşi pricini fac totdeauna şi acelaşi 
lucrări. Deci fugi, frate, de vederile cele rele şi 
de împreună-petrecerile cu cei fără de rându- 
ială; dar mai vârtos fugi de împreună-petre- 
cerile şi de prieteşugurile feţelor acelora cu care 
ai păcătuit; că una din două: sau tu trebuieşte 
să fugi de acestea, sau pe acestea să le 
depărtezi de la tine şi să le goneşti, de le al la 
casa ta, măcar slujnică de este, măcar slugă. Pe 
scurt, măcar om de-al tău este şi prieten, că 
pentru aceştia a zis Domnul: Dacă ochiul tău cel 
drept te sminteşte pe tine, scoate-l pe el şi-l 
leapădă de la tine; că mai de folos îţi este ţie să 

piară unul din mădularele tale, decât tot trupul 
tău să se arunce în Gheena (Matei 5: 29). Şi să 
nu-ţl crezi vreodată ţie, zicând „eu pot să petrec 
împreună feţele cele ce vatămă, şi să nu mă 
vatăin”. înşelător este gândul acesta, de vreme 
ce scris este: Să nu crezi vrăjmaşului tău în veac 
(Sirah 12: 10). Şi este o socoteală a oareşicăror 
dascăli că losif cel curat, de nu ar fi fugit din 
cămara stăpânei sale, de bună seamă că ar fi 
căzut în păcat. Cel ce se teme de primejdie nu va 
cădea într-însa Cel ce iubeşte primejdia va 
cădea într-însa (Sirah 3: 25). Pentru aceasta 
zice şi dumnezeiescul Gură de Aur: „Cel ce nu 
fuge departe de păcate, ci aproape de dânsele 
călătoreşte, cu frică va vieţui şi de multe ori 
într-însele va cădea”. 

c. Păzirea a treia: mărturisirea cea 
deasă cinci lucruri de folos pricinuieşte. 

Şi de păzirea aceasta să te ţii - să te 
mărturiseşti adică des -, şi nu numai atunci 
când faci păcat de moarte şi mare îndată să 
alergi la duhovnic, ci, de este cu putinţă, şi 
când vei face un păcat mic şi lesne de iertat. 
Berzele au obicei ca, acolo unde le strică cineva 
cuiburile lor, acolo să nu mai meargă de aici 
înainte. Tot aşa şi dracii fug de la acela care des 
se mărturiseşte, căci cu deasa mărturisire 
strică cuiburile şi mrejele lor. precum şi înşişi 

dracii au spus aceasta unui bărbat îmbunătăţit, 
cum că nu au nicio încăpere şi stăpânire la cel 
ce se mărturiseşte des. Şi, osebit de acestea, au 
spus şi aceasta, cum că atunci când omul se 
află nemărturisit, ei au toate mădularele lui ca 
cum legate cu păcatul, şi nu poate să se mişte 
ca să facă lucrul cel bun. Iar când se vor 
mărturisi, îndată se dezleagă. Şi pentru care 
altă pricină Neeman Sirianul nu s-a scăldat 
numai o dată în Iordan, ci de şapte ori? Fără 
decât să ne înveţe pe noi, pe mici şi pe mari, pe 
Patriarhi, Mitropoliţi şi ceilalţi arhierei, pe 
duhovnici şi pe preoţi să ne mărturisim de 
şapte ori - adică des şi de multe ori, că numărul 
7, la Dumnezeiasca Scriptură, în loc de multe 
[nenumărate] se ia - şi să ne scăldăm în apele 
pocăinţei, al căror chip îl avea Iordanul, că 
întru acesta boteza Mergătorul-înainte botezul 
pocăinţei pe norod (cf. Marcu 1:4). 

Am zis să se mărturisească des şi 
preacinstiţii Patriarhi, şi ceilalţi arhierei, 
duhovnicii şi preoţii, ca să [se] stricte] obiceiul 
cel rău, care se ţine în multe locuri, de nu se 
mărturisesc aceste cinstite feţe. Mă mir cu 
adevărat din care pricină, îndemnaţi fiind, fac 
aceasta? De socotesc cum că ei adică nu 
păcătuiesc (mă rog să-mi dea iertare), greşită 
este această socoteală a lor, de vreme ce 
Cuvântătorul de Dumnezeu Ioan strigă aşa: De 

vom zice că păcat nu avem, pe noi ne înşelăm 
(I Ioan 1: 8); că numai papa, ca un mincinos, 
a nălucit să se vestească pe sine a fi fără de 
păcat, însă niciodată vreunul din Patriarhii şi 
Arhiereii Răsăritului. Iar de socotesc cum că din 
pricină că sunt feţe sfinţite nu au datorie 
[chipurile] să se mărturisească des precum 
mirenii, drept care şi această socoteală a lor nu 
este dreaptă. Fiindcă dumnezeiescul Iacov, 
când a zis: Mărturisiţi-vă unul altuia greşalele 
(5: 17), n-a despărţit pe cei sfinţiţi de mireni, ci 
aşa simplu şi nehotărât a zis să se 
mărturisească: şi cei sfinţiţi şi mirenii; că şi 
doftorii, când se bolnăvesc, au trebuinţă de alţi 
doftori, şi Proorocii de alţi Prooroci, când vor 
păcătui, precum zice dumnezeiescul Gură de 
Aur: .Atunci a mers David către Nathan; căci 
Prooroc către Prooroc merge; dar cum nu se 
vindecă singur pe sineşi, prooroc fiind David? 
întocmai precum doftorii, când se bolnăvesc, 
trebuinţă au de alţi doftori - pentru că boala 
strică meşteşugul -, aşa şi aici” ( Tălcuirea la 
Psalmul 8). Iar dacă se ruşinează, să urmeze 
Arhiereului Potamie, care s-a mărturisit nu 
înaintea unui duhovnic, ci înaintea unui sobor 
întreg ([Ilie] Miniat, fila 103). Dacă un Ioan, 
Cuvântătorul de Dumnezeu, se mărturisea - De 
vom mărturisi păcatele noastre, credincios este şi 
drept Domnul ca să ne ierte nouă păcatele 

noastre (Ep. I, 1: 9) pentru ce să nu se 
mărturisească şi aceste sfinţite capete? Pentru 
aceasta, preasfinţiţi părinţi, mă închin vouă şi 
vă rog, pentru dragostea lui Dumnezeu, 
mărturisiţi-vă des, ca să nu daţi rea pildă 
noroadelor, ca să se lase şi ei de mărturisirea 
cea rară. Şi precum la toate lucrurile vă faceţi 
chip şi pildă la dânşii, tot aşa să vă faceţi pildă 
şi cu mărturisirea cea deasă, că şi Sirneon, 
Arhiepiscopul Thesalonicului (Cap 306, fila 
317), zice cum că arhiereii şi preoţii, atunci 
când vor sluji şi se vor împărtăşi cu Sfintele 
Taine, se cuvine să aibă luare-aminte şi 
umilinţă şi să fie mărturisiţi, căci în chip 
deosebit mărturisirea deasă slăbeşte puterea 
dracilor, precum am zis, dar încă pricinuieşte şi 
alte cinci lucruri bune celui ce se mărturiseşte 
des. 

X. Folosul cel dintâi al mărturisirii 
celei dese. 

Precum pomii care des se răsădesc nu 
pot să prindă rădăcină adâncă în pământ, tot 
aşa, şi pe obiceiurile cele rele şi deprinderile 
păcatului, mărturisirea cea deasă nu le lasă să 
prindă rădăcină adâncă în inima celui ce des se 
mărturiseşte, sau, mai bine să zic, precum un 
pom bătrân şi mare nu poate fi tăiat numai cu 
o sigură lovitură, tot aşa, şi pe un vechi obicei 

sau deprindere a păcatului, numai o durere a 
inimii - şi aceasta poate nu în chip desăvârşit - 
ce a arătat cel ce se pocăieşte la mărturisire nu 
poate să o dezrădăcineze şi să o şteargă 
desăvârşit, măcar deşi s-a iertat păcatul lui prin 
rugăciunea cea de iertăciune a duhovnicului 
său. 


2. Al doilea folos al mărturisirii celei 

dese. 

Cel ce des se mărturiseşte are mare 
lesnire în a cerceta cu de-amănuntul conştiinţa 
sa şi a afla numărul păcatelor sale, de vreme ce, 
uşurându-se des de mulţimea păcatelor sale cu 
deasa mărturisire, ele rămân întotdeauna mai 
puţine. Pentru aceasta şi mai cu lesnire le poate 
afla şi a-şi aduce aminte de dânsele, iar cel ce 
nu des se mărturiseşte, pentru multă mulţimea 
păcatelor ce se adună la dânsul, nici cu 
de-amănuntul nu poate să le afle, nici să-şi 
aducă aminte de dânsele, ci uită de multe ori 
multe şi grele păcate ale sale, care, rămânând 
nemărturisite, de aici rămân şi neiertate. 
Pentru aceea, Diavolul are să i le aducă lui 
aminte în ceasul morţii lui şi atât de tare va să-l 
strâmtoreze, încât să verse pentru dânsele o 
sudoare aducătoare de moarte şi să plângă 
ticălosul, dar însă fără de niciun folos, pentru 
că atunci nu mai poate să le mărturisească. 

3. Al treilea folos al mărturisirii celei 

dese. 

Cel ce se mărturiseşte des, măcar şi 
vreun păcat de moarte de va face vreodată, cu 
toate acestea, îndată ce se va mărturisi, intră în 
harul lui Dumnezeu şi, oricâte lucruri bune va 
face, i se fac lui mult mai vrednice de viaţa cea 
veşnică, iar cel ce nu se mărturiseşte des, dacă 
cumva, să zicem, va fi făcut şi acesta acelaşi 
păcat de moarte şi nu va fi alergat îndată să-l 
mărturisească la duhovnic, atâta vreme cât stă 
nemărturisit, nu numai că se lipseşte de harul 
lui Dumnezeu, ci şi câte lucruri bune va face de 
la sineşi, postiri, privegheri, metanii şi altele de 
acest fel, nu i se fac lui vrednice de plată şi de 
viaţa veşnică pentru că sunt lipsite de harul lui 
Dumnezeu (s.n.), care har este începătura şi 
temelia tuturor lucrurilor celor către mântuire. 
Vezi la capul 9 al învăţăturii către duhovnic. 

4. Al patrulea folos al mărturisirii 
celei dese. 

Acela care se mărturiseşte des este mult 
mai întărit în aceea că moartea îl va afla în 
harul lui Dumnezeu şi aşa se va mântui; iar 
Diavolul, care dintotdeauna s-a obişnuit să 
meargă la morţi - şi nu numai la ale păcăto¬ 
şilor, ci şi la ale sfinţilor, precum zice Marele 
Vasile (în Tâlcuirea Psalmului 7), ba şi la 

moartea Domnului însuşi, după ceea ce zice: 
Vine stăpânitorul lumii acesteia, şi întru Mine nu 
are nimic (Ioan 14: 30) - şi Diavolul, zic, care 
merge la morţile oamenilor să vadă de va afla 
ceva, va merge şi la acesta, dar nu va afla 
nimic, pentru că acesta mai-nainte a apucat, şi 
are gândurile sale curate, şi izvoadele 38 sale 
şterse prin mărturisirea cea deasă. Iar cel ce nu 
des se mărturiseşte, este de crezut 39 că va muri 
nemărturisit, şi aşa va pieri veşnic, ca unul 
care cu lesnire cade în păcat şi nu se mărtu¬ 
riseşte, şi pentru că moartea este nearătată 40 . 

5, Al cincilea folos al mărturisirii 
celei dese. 

Mărturisirea cea deasă pricinuieşte şi 
acest folos de pe urmă: fiindcă opreşte şi 
înfrânează pe oameni de la păcat: că cel ce des 
se mărturiseşte, când îşi va aduce aminte cum 
că după puţin are să se mărturisească, deşi 
[poate] va fi avut scop ca să păcătuiască, se 
opreşte, socotind ruşinea ce are să ia când se 
va mărturisi şi mustrarea ce va să audă de la 
duhovnic. Pentru aceasta şi Sfântul Ioan 
Scărarul zice: „Nimic nu dă o putere aşa de 


38 Zapisele. 

39 Este foarte probabil. 

40 Imprevizibilă. 

mare dracilor şi gândurilor împotriva noastră, 
precum aceea de a le hrăni nemărturisite în 
inimă”. Şi iarăşi: „Sufletul care socoteşte 
mărturisirea, ca de un frâu se ţine de aceasta, 
ca să nu păcătuiascâ, că pe cele nemărturisite 
ca într-un întuneric fără de frică le lucrăm” 
(Cuvânt 4). De aceea şi spune Sfântul acesta că 
acea minunată obşte avea o panachidă 41 
spânzurată la bârnele lor, pe care în fiecare zi 
îşi scriau gândurile lor şi le mărturiseau la acel 
mare Egumen. Deci, frate al meu păcătosule, de 
acestea înştiinţându-te tu, mergi des la Sfânta 
Mărturisire, căci cu cât mai des vei merge la 
baia aceasta, pe atâta de mult te şi curăţeşti. 
Să nu muţi vremea zicând „las’ să fac aceasta, 
şi pe urmă voi merge să mă mărturisesc”, căci, 
chiar dacă Dumnezeu, deşi de multe ori 
îndelung-rabdă, însă, cu adevărat, şi înainte 
apucă. Să nu zici cine mă va smeri sau cine mă 
va supune? Că Domnul izbândind, va izbândi 
asupra ta. Şi nici: Am păcătuit, şi ce mi s-a făcut 
mie? Pentru că Domnul este mult-îngăduitor. 
Sau: Mila este mare, va curăţi păcatele. Că mila 
şi mânia de la El este şi peste cei păcătoşi va 
odihni mânia Lui (Sirah 5: 3-7). 


41 Tăbliţă de metal, piatră sau lemn, folosită în trecut de şcolari 
pentru a învăţa să scrie. 

Adu-ţi aminte totdeauna de Samson, 
care măcar deşi a putut să rupă de trei ori 
legăturile cu care îl aveau legat cei de alt neam, 
a patra oară însă n-a mai putut să le rupă şi să 
scape. Voi ieşi şi voi face ca şi mai-nainte şi mă 
voi scutura. Dar el n-a cunoscut că Domnul s-a 
depărtat de la el (Jud. 17: 21). Aşa şi tu, frate, 
măcar o dată, şi de două ori, şi de trei ori 
păcătuind şi întârziind a te îndrepta şi a te 
mărturisi, dar mai pe urmă te-ai învrednicit să 
te mărturiseşti şi să te îndreptezi, a patra oară, 
dacă păcătuind vei muta vremea mărturisirii, 
poate nu te vei mai învrednici de aceasta 42 , ci 
vei muri nemărturisit şi neîndreptat, care lucru 
să dea Dumnezeu să nu se întâmple niciodată 
la niciun creştin. 

d. Păzirea a patra: aducerea-aminte de 
cele de pe urmă ale tale. 

Păzire să-ţi fie, frate, şi aducerea-aminte 
de cele de pe urmă ale tale, adică să cugeţi 
totdeauna la moartea ta, la înfricoşata judecată 
a lui Dumnezeu şi la munca cea veşnică, că 
aducerea-aminte de acestea şi frica de ele ţi se 
va face ca un frâu puternic, care nu te lasă să 
păcătuieşti, precum zice şi Sirah prin Duhul 
Cel Sfânt: Adu-ţi aminte de cele de pe urmă ale 


42 De îndreptare şi de mărturisire. 

tale şi în veac nu vei păcătui (7: 38). Deci atunci 
când gândul tău cel râu şi Diavolul te luptă şi 
te îndeamnă să păcătuieşti: 

1. Pune înainte ta moartea şi socoteşte 
cu trupul acesta al tău, care acum pofteşte să 
curvească, sau să omoare, sau să fure, sau alte 
păcate să facă, acesta va să moară şi va să-şi 
piardă frumuseţea, sănătatea, grăsimea şi toate 
puterile lui, şi să se facă mort, slut, fără de 
chip, fără de frumuseţe, fără de suflare; soco¬ 
teşte cum acesta va să se îngroape înlăuntru 
într-un mormânt întunecat şi acolo să se 
risipească şi să se facă mâncare viermilor, 
împuţit, putrejune şi praf. Adu-ţi aminte câtă 
frică, câtă durere, câtă mâhnire vei să iei când 
se va despărţi sufletul de trupul tău, când vor 
sta înainte înfricoşaţii draci ca să te răpească şi 
nimeni nu se va afla ca să-ţi ajute. încă adu-ţi 
aminte şi de aceasta: ce va să urmeze feţei 
aceleia cu care tu pofteşti să faci păcatul; că 
trupul acesta pe care tu atât de mult îl iubeşti, 
atât îl pofteşti, peste puţină vreme va să se facă 
după moarte asemenea mort, împuţit, mâncare 
viermilor şi împuţiciune. Şi peste toate acestea, 
adu-ţi aminte că moartea aceasta este fur, atât de 
tăinuit 43 , încât nu ştii când va veni la tine: poate 
veni în ziua de faţă, într-acest ceas, în acest 


43 Imprevizibil, neaşteptat. 

minut; iar tu, care dimineaţa te-ai aflat bine, să 
nu ajungi să vezi seara; tu, care ai ajuns seara, 
să nu ajungi dimineaţa, precum a zis Domnul: 
Privegheaţi, că nu ştiţi ziua, nici ceasul întru care 
va veni Fiul omului (Matei 25: 13). Deci semuieşte, 
fratele meu, dintr-acestea şi zi aşa întru sineţi: 
„Dacă eu am să mor, şi poate cu o moarte 
năprasnică, ce am să fac eu, ticălosul? Ce mă 
va folosi pe mine atuncea, de voi dobândi toate 
dulceţile lumii? Ce voi câştiga, de voi face 
păcatul acesta? Ce-mi va rămâne, de voi lucra 
răul acesta? Mergi înapoia mea, Satană, şi gând 
rău! Nu voiesc să te ascult pe tine şi să 
păcătuiesc!” 

2 . De voieşti să nu păcătuieşti, pune 
înaintea ta înfricoşata Zi a Judecăţii şi-ţi adu 
aminte de toate acelea ce se vor face atunci: 
adică cum cerul va să se învelească ca o hârtie 
(cf. Apoc. 6: 14), cum stelele vor cădea din cer, 
cum au să se întunece luminătorii, cum munţii 
şi măgurile se vor topi ca ceara, cum marea va 
să se înfricoşeze şi să scadă, stihiile să ardă, 
pământul să se cutremure, mormânturile să se 
deschidă şi toţi oamenii să învie, de la Adam 
până la sfârşitul lumii, ca să stea înaintea 
Dreptului Judecător; cum de frică vor să se 
clătească şi îngerii cei cereşti, cum au să se 
deschidă cărţile, şi cum va să se judece fiecare, 
dând socoteală cu de-amănuntul pentru 

lucrurile cele rele ce le-a făcut, pentru cuvintele 
cele rele ce le-a vorbit şi pentru gândurile cele 
rele ce le-a gândit 44 . 

Deci, o, păcătosule, zi aşa în gândul tău: 
„Dacă eu voi păcătui acum, ce voi face în acea 
înfricoşată zi şi [înfricoşat] ceas? Ce răspuns voi 
da pentru păcatul acesta la Judecătorul cel ne- 
mitamic şi fără făţărie? Ah, câtă frică şi cutre¬ 
mur voi să pătimesc atunci, eu, ticălosul? Vai 
mie! Vai mie! Vai mie, cum voi suferi când voi 
auzi înfricoşată hotărârea aceea: Duceţi-vă de la 
Mine , blestemaţilor, în focul cel veşnic, care este 
gătit Diavolului şi îngerilor lui (Matei 25: 41)? Vai 
mie! Vai mie! Vai mie câtă ruşine voi să iau 
atunci, când voi sta gol, despuiat, înaintea 
adunării a toată lumea, a îngerilor, a Sfinţilor, a 
Drepţilor, a păcătoşilor şi a toată omenirea! Cu 
adevărat, neputând suferi acea neînţeleasă 
necinste şi ruşine, voiesc să zic munţilor şi 
măgurilor să cadă peste mine, să mă împre¬ 
soare, ca să nu mă arăt în ochii oamenilor şi să 
scap de urgia Acelui înfricoşat Judecător. Şi vor 
zice munţilor şi pietrelor: cădeţi peste noi şi ne 
ascundeţi pe noi de către faţa Celui ce şade pe 
scaun şi de către urgia Mielului (Apoc. 6: 16). 


44 Precum se vede, s-a citat mai mult sau mai puţin literal bucâţi 
din câteva versete din Apocalipsă. 

Pentru aceea, ca să scap de toate acestea, 
niciodată nu voi păcătui!” 

3 . De voieşti să nu păcătuieşti, fratele 
meu, pune înaintea ta toate chipurile acelor 
înfricoşate munci, pe care le-a aflat dreptatea 
lui Dumnezeu 45 , ca să pedepsească păcatul, 
adică lipsirea de Dumnezeu cea fără de sfârşit, 
întunericul cel mai dinafară, focul cel nestins, 
viermele cel neadormit, tartarul cel prea rece 
(!?), plânsul cel nemângâiat, scrâşnirea dinţilor 
şi celelalte munci nenumărate şi de multe 
feluri. Şi, peste toate acestea, să te afli totdea¬ 
una întovărăşit cu înşişi vrăjmaşii tăi draci, pe 
care atâta îi urăşti 46 , pentru că ţi-au pricinuit 
ţie toate muncile acestea, lucru care este mai 
cumplit decât toate chipurile muncilor, precum 
zice Sfântul Maxim. După aceasta, adu-ţi 
aminte cum acestea toate vor să pedepsească 
pe păcătoşi nu întru o sută de mii de ani, nu 
într-o mie de milioane, ci în veci vecilor, fără 
vreo nădejde că vor lua vreodată sfârşit 47 . 

Deci zi aşa întru sineţi: „Dacă eu nu pot 
suferi durerea unui os al meu, atunci când iese 
din locul lui, cum voi suferi, ticălosul, să fiu 


45 De luat aminte că nu zice „le-a pricinuit", ci „le-a aflat", 
sinonim cu „le-a îngăduit ca fiind de cuviinţă pentru cei care, 
de altfel, intr-un fel, le-au şi căutat". 

46 Dar pe care nu-i vei fi urât cu îndestulare în viaţă. 

47 Iar atunci, timp nu va mai fi (Apoc. 10: 6). 

totdeauna depărtat de Dumnezeu, Care este 
Centrul 48 fiinţei mele? Dacă eu nu pot suferi să 
fiu aruncat înlăuntrul unui cuptor nici măcar 
un ceas, de aş fi dobândit mai-nainte toate 
dulceţile lumii, cum voi suferi să mă aflu 
totdeauna înlăuntrul acelui cuptor nestins? 
Blestemat să fii tu, păcatule, care mă superi, 
nu, nu te voi face, ca pentru puţină dulceaţă a 
ta să cumpăr o muncă veşnică şi ca un nebun 
să plâng fără de mângâiere, precum Ionathan: 
Gustând, am gustat cu marginea toiagului celui 
din mâna mea puţină miere, şi iată, acum eu 
mor! (I împ. 14: 54). 

e. Păzirea a cincea: cunoştinţa 
păcatului. 

De păzire să te foloseşti, o, frate, ca să 
cunoşti bine ce lucru rău este păcatul, şi mai 
vârtos cel de moarte. Fiindcă toţi oamenii 
pentru aceasta fac păcatul, din pricină că nu 
ştiu cât de mare rău este; pentru aceasta şi în 
multe părţi ale Dumnezeieştii Scripturi păcă¬ 
toşii se numesc nebuni şi necunoscători. Drept 
aceea, noi aici îţi vom da [pricini] ca să cunoşti 
răutatea păcatului, însă nu întru totul 
desăvârşit, căci nicio minte nu poate să 
înţeleagă desăvârşit. Greşalele cine le va 

48 în original: „Kendrul". 

104 








pricepe? (Psalm 18: 13), însă în parte este cu 
putinţă: 1. De la însuşi păcatul. 2. Din 
întâmplările lui şi 3. De la pedeapsa ce a luat 
de la Dumnezeu. 

1. Cunoştinţa păcatului de la însuşi 
păcatul. 

Deci, ca să începem de la cea dintâi, 
păcatul însuşi este un rău nemărginit, pentru 
că la Nemărginitul Dumnezeu este [socotit] o 
ocară şi o defăimare a mărimii Lui celei 
nemărginite. Căci atunci când, ca să zicem aşa, 
vei să faci tu moarte, sau curvie, sau furtişag, 
sau alt păcat oarecare, socoteşte cum că 
Dumnezeu şade într-o parte a ta, iar Diavolul 
într-alta. Dumnezeu îţi zice: „Omule, să nu faci 
păcatul acesta, că este împotriva Legii Mele şi, 
de nu-1 vei face, vei dobândi un Rai veşnic; iar 
de-1 vei face, ai să dobândeşti o muncă 
veşnică”. Diavolul iarăşi îţi zice: „Fă păcatul 
acesta şi să nu socoteşti nici ocara pe care el o 
pricinuieşte la Dumnezeu, nici munca care vei 
să iei pe urmă”. 

Tu, dar, de vei asculta pe Diavolul şi vei 
lucra păcatul acesta, ce faci? Ocărăşti pe 
Dumnezeu, defaimi Legea Lui, necinsteşti 
mărimea Lui. Şi deşi nu cu cuvântul, însă cu 
lucrul se vede că îi zici Lui: „Mie nu-mi pasă de 
Tine, eu nu voiesc Raiul Tău, nu bag seamă de 

munca Ta, nu mă tem de urgia Ta, nu Te ştiu 
de Stăpân al meu, nu voiesc să aud glasul Tău”, 
grăind şi tu asemenea cu cele ce a zis 
împietritul Faraon: Cine este acela al cărui glas 
să-l ascult? Nu ştiu pe Domnul! (leş. 5: 2). 

Pentru aceea, în acest chip ocărând tu şi 
defăimând pe Dumnezeu, greşeşti întru toate, 
precum este scris în lauda celor trei coconi: 
Greşit-am întru toate! Căci îl defaimi de ca şi 
cum n-ar li Dătător de Lege, nevrând tu să 
păzeşti Legea Lui. îl defaimi de ca şi cum n-ar fi 
Stăpân, fiindcă nu te supui stăpânirii Lui. îl 
defaimi de ca şi cum n-ar fi Făcător, fiindcă 
întorci împotriva Lui fiinţa ta, mintea ta, 
volnicia ta şi toate câte ai luat de la Dânsul. 
Greşeşti întru toate, că îl defaimi ca cum nu ar 
fi el Sfârşitul cel de pe urmă, neîngrijindu-te de 
fericirea care ţi-a făgăduit. îl defaimi de ca şi 
cum n-ar fi El Izbăvitor, nesocotind Sângele pe 
care l-a vărsat şi moartea cea cu durere pe care 
o a luat pentru tine. îl defaimi de ca şi cum n-ar 
fi Judecător, netemându-te de înfricoşată hotă¬ 
rârea Lui, nici de mânia Lui, nici de muncile 
Lui. îl defaimi de ca şi cum n-ar fi Prieten, 
nevrând tu prietenia Lui nici darul Lui. îl 
defaimi de ca şi cum n-ar fi Tată, lepădându-te 
de moştenirea şi de vrednicia înfierii ce ne-a 
adus. Greşeşti întru toate, că defaimi milos¬ 
tivirea Lui, folosind-o pe aceasta ca pe un 

organ 49 pentru a păcătui fără de înfrânare. 
Defaimi bunătatea Lui, făcând-o pe dânsa să te 
sufere pe tine călcătorul şi să-ţi slujească la 
acele lucruri pe care ea le opreşte. Defaimi 
dreptatea Lui, nesocotind pedepsele cele de 
obşte, care le-a dat la atâţia şi atâţia călcători 
de Lege ca şi tine. Defaimi Pronia Lui, stricând 
rânduiala [iconomia] şi sfârşitul [scopul] la care 
te-a rânduit. 

Şi, ca să zic pe scurt, păcătuieşti întru 
toate, că defaimi pe toate celelalte prea-desă- 
vârşite, prea-frumoase şi nemărginite bunătăţi 
ale lui Dumnezeu, şi te foloseşti de toate 
lucrurile bune ale firii, şi de toate bunătăţile 
harului Lui celui dumnezeiesc ca de nişte arme, 
ca să baţi război cu însuşi Acela care ţi le-a dat. 
O, ocară neînţeleasă! O, defăimare nemărginită! 

Deci, pe cât de nemărginite sunt 
bunătăţile lui Dumnezeu, şi câte sunt darurile 
cele fireşti, sau cele mai presus de fire, cele de 
obşte, cele din parte, cele ascunse, cele arătate, 
care ţi le-a dăruit ţie, omului. Dumnezeu, pe 
atâta de nemărginită este răutatea păcatului 
tău, o, omule, care păcat defaimă şi ocărăşte 
toate acestea. 


49 Mijloc, prilej. 

Iar cum că acestea nu sunt socoteli 
proaste, ci adevărate, fără de împotrivă-grăire 50 , 
mărturiseşte însuşi Dumnezeu, uneori adică 
jeluindu-Se şi zicând pentru păcătoşi că au 
călcat Legea Lui şi L-au defăimat - Iar ei sunt ca 
omul cel ce calcă Aşezământul Meu . Acolo M-au 
defăimat pe Mine... (Osie 6: 7) iar alteori că a 
născut şi a crescut pe ocărâtorii Săi - Fii am 
născut şi am înălţat, iar ei s-au sculat împotriva 
Mea (Is. 1: 2) iar alteori cum că El adică îi 
iubeşte pe dânşii, ca un îndrăgitor, iar ei îl 
defaimă şi îl urăsc pe El - Precum defaimă 
femeia pe cel ce este împreună cu dânsa, aşa M- 
a defăimat pe Mine casa lui Israil (Ier. 3: 20) -, 
iar alteori că mânia şi mândria lor se împo¬ 
trivesc Lui - Mânia ta cu care te-ai mâniat şi 
amărăciunea ta s-au suit către Mine (Is. 37: 29). 

Pe acestea le mărturiseşte şi dumne¬ 
zeiescul Pavel, strigând şi zicând că păcătoşii 
defaimă bunătatea şi îndelungă-răbdarea lui 
Dumnezeu - Au nu bagi seamă de bogăţiile 
bunătăţii Lui, de îngăduinţa şi de îndelungă 
răbdarea Lui? (Rom. 2: 4) -, că aceştia calcă pe 
Fiul lui Dumnezeu, că spurcă Sângele Lui şi că 
ocărăsc harul Lui - pe Fiul lui Dumnezeu călcân- 


50 Fără putinţa de tăgada de la cineva, neîndoielnice, 
necontradictorii. 

du-L şi Sângele Aşezământului spurcat socotin- 
du-l şi Duhul harului ocărăndu-l (Evr. 10: 29). 

Toate acestea, fratele meu, sunt cuvinte 
vii, cu care se arată cum e vătămat Dumnezeu, 
şi cum se ocărăşte de păcat, şi mai vârtos de cel 
de moarte. 

Au aceasta auzind, te miri, frate? Dar eu 
mai mult decât tine mă minunez, cum 
îndrăzneşti şi păcătuieşti tu, cel ce eşti creştin, 
cel ce crezi aceste adevăruri, căruia ţi se cuvine 
să trăieşti sau viaţă creştinească, sau să nu te 
numeşti Creştin, 

2, Cunoştinţa păcatului din 
întâmplări. 

Am arătat umbros câtă este răutatea 
păcatului, singur de sineşi văzându-se 51 el, 
acum voim să-ţi arătăm răutatea lui şi de la 
întâmplările ce sunt împreunate cu el. 

a. Dar întâmplare a păcatului eşti tu în¬ 
suţi, cel ce fad Fiindcă tu, care stai împotrivă la 
atâta nemărginită mărime a Ziditorului, cine eşti? 
O, nimic[nicie], o, puţină tină, precum zice şi 
Isaia: Tatăl nostru eşti Tu, iar noi tină (Is. 68: 8). 

Om eşti, care nu numai că-ţi ai 
începătura din tină, şi iarăşi în tină vei să te 
risipeşti, dar şi un om care mult bine ai luat de 


51 Sau: vădindu-se. 

la Dumnezeu, zidit fiind de nemărginită Puterea 
şi înţelepciunea Lui; păzit de nemărginită 
Pronia Lui; răscumpărat de nenumărate munci 
şi dureri, fiu al Lui făcut după har prin Botez; 
părtaş al Tainelor Lui; adăpat cu Sângele lui; 
hrănit cu Trupul Lui, şi, un astfel de om fiind, 
să păcătuieşti? O, înfricoşată vedere! 

Să păcătuiască un scit, un agarean, un 
închinător la idoli, fie răbdare. De m-arfi ocărăt 
vrăjmaşul, aş fi răbdat (Psalm 54; 12), dar să 
păcătuiască un creştin, care s-a împărtăşit din 
Duhul lui Dumnezeu? Care se oşteşte sub 
steagul lui Iisus Hristos? Care este prietenul 
lui? Care a luat de atâtea ori darurile Lui? Care 
s-a îndatorat pe sineşi cu totul Acestuia? 
Aceasta, aceasta nu poate să aibă răbdare. Iar 
tu, omule, cel întocmai la suflet, dregătorul meu 
şi cunoscutul meu, care împreună cu mine te-ai 
îndulcit în mâncări, în casa lui Dumnezeu am 
umblat cu un gând! (Psalm 54: 15) 52 . 

52 Cuvintele Psalmistului simt de fapt cuvintele lui Hristos; ele 
se referă la Iuda şi Ia răutatea lui (cf. Psaltirea în Tâlcuirile 
Sfinţilor Părinţi, Voi. I, Editura Egumenea, 2006, pp. 621-622). 
De aici înţelegem că păcătoşii sunt asemănaţi cu Iuda! Astfel, 
dacă credem în Hristos şi-I urmăm Lui, precum acela, iar apoi îl 
vindem prin păcatele noastre pe oarece slavă lumească sau 
osebite deşertăciuni (vezi pe larg la punctul b), pedeapsa e cum 
nu se mai cumplită. Paragraful se termină eliptic, o posibilă 
continuare ar fi: Să faci una ca aceasta ? Iar psalmul continuă: Să 
vie moartea peste ei şi să se pogoare în iad de vii! (v. 16). 

Pentru aceasta, dreptate avea Sfinţitul 
Augustin să zică cum că, atunci când va 
păcătui un necredincios, este vrednic de 
muncă, iar când va păcătui un creştin, nu este 
vrednic numai de munca Iadului, ci trebuie să 
se facă înadins pentru dânsul al doilea iad. Şi 
cuptorul cel mare al focului care va să-l 
primească trebuie să aibă - ca şi cuptorul cel 
babilonesc - văpăile înşeptite, şi dracii să fie 
înşeptit mai cumpliţi, şi celelalte munci diavo¬ 
leşti, înşeptit mai înfricoşate şi mai multe decât 
ale necredincioşilor. 

b. întâmplare a păcatului este pricina 
pentru care tu păcătuieşti, ticălosule. Oare pen¬ 
tru vreo mare nevoie a ta îndrăzneşti tu de faci 
păcatul? Peniru ca să şi păzeşti viaţa ta? Sau 
pentru ca să câştigi slavă? Sau bogăţie, sau 
împărăţie? Ba, ci îl faci pentru puţină linte, ca 
Isav (cf. Fac. 25: 34); ca să mănânci puţină mie¬ 
re, ca Ionathan (cf. I împ. 14: 32); sau ca să 
câştigi puţin orz, sau o bucăţică de pâine, 
precum se jeluieşt.e Dumnezeu prin Iezechiil 
(13: 19). 

Tu de multe ori lepezi harul Lui, calci 
Legea Lui, defaimi facerile de bine ale Lui. 
Pentru ce? Pentru o dulceaţă scâmavă, pentru 
un câştig de nimic, numai pentru o nălucire 
deşartă a ta, numai pentru un nimic. Iată întru 
ce fel de covârşire ajunge răutatea inimii tale, o, 

omule, pentru care cu jeluire strigă Iisus: M-au 
urât în zadar (Psalm 34: 18; Ioan 15: 24, 25). 
Ah, pentru o defăimare a ta ca aceasta, nu se 
cuvenea să plouă cerul peste tine iarăşi focul şi 
pucioasa Sodomitenilor, ca să te ardă cu totul? 
Nu se cuvenea să crape pământul fără de veste 
sub picioarele tale şi să te înghită de viu, ca pe 
Dathan şi pe Abiron? 

c. întâmplare a păcatului este locul în 
care îl faci pe el. Ah, frate! Şi de-ai fi ocărât pe 
Dumnezeu intr-un loc unde să nu vadă El 
ocara, fie răbdare. Dar dacă Dumnezeu cuprin¬ 
de toate locurile, ca Cel ce pretutindenea este 
de faţă şi mai presus de tot ce este, cum este cu 
putinţă să se afle vreodată un loc ca acesta? 
Deci înaintea Feţei Lui, înaintea feţei Lui 
păcătuieşti, o, păcătosule! înaintea ochilor Lui, 
şi se vede ca cum I-ai zice: „Măcar că eşti de 
faţă măcar că vezi şi auzi fiecare gând al meu, 
şi cuvânt şi lucru, măcar deşi ochii Tăi cei 
prealuminaţi cu urâciune văd răutatea, însă eu 
voiesc să o fac, de vezi, şi, de nu-ţi place Ţie, 
puţin îmi pasă mie de aceasta, îmi ajunge mie 
să nu mă vadă ochii oamenilor, iar de mă văd 
ochii Tăi, nu mă tulbur eu pentru aceasta”. O, 
îndrăzneală neauzită! O, obrăznicie nepovestită! 

Şi care greşit îndrăzneşte vreodată să 
păcătuiască înaintea judecătorului său? Care 
potrivnic vrăjmăşeşte pe Stăpânul său, de faţă, 

înaintea ochilor Lui? Numai tu singur, ticăloase 
păcătosule, care, asemănându-te cu nemărgi¬ 
nirea lui Dumnezeu, eşti fără de mărginire mai 
mic decât cel prea mic vierme al pământului, 
îndrăzneşti să ridici grumazul tău unei înalte 
Mărimi şi cauţi să iei cununa din cap şi să o 
strici, lucru care este mai îndrăzneţ decât dacă 
o furnică s-ar fi ridicat împotriva Soarelui şi ar 
li căutat să-l stingă. înaintea Domnului 
Atotţiitorului au stătut împotrivă şi au alergat 
înaintea Lui cu ocară (Iov 15: 25). 

d. întâmplare a păcatului este vremea în 
care faci păcatul din care întâmplare mai vârtos 
se arată răutatea lui. Că nu-1 faci numai când 
Dumnezeu te pedepseşte şi te munceşte, ci 
pururea. Aşa Se jeluieşte însuşi Dumnezeu: 
Norodul acesta, cel ce Mă întărâtă pe Mine 
înaintea Mea pururea 53 . Pururea: şi când îşi dă 
ţie cele de folos, şi când păzeşte fiinţa ta, şi 
când îţi dă hrană şi îmbrăcăminte; pururea: şi 
când te acoperă de mii de primejdii înfricoşate. 


53 Referinţă neidentificată ca atare. Pare a fi din Isaia; ideea e 
vădită credem în cap. 57: 16: Căci nu vreau să mă răzbun 
pedepsindu-vă, şi pururea să Mă mânii, căci înaintea Mea ar ieşi toată 
suflarea din cei pe care i-am făcut (tradus după Septuaginta). Altfel 
spus: „Nu vreau să Mă răzbun pe un popor care pururea Mă 
întărâtă, căci de l-aş pedepsi după păcatele lui, ar pieri toată 
suflarea pe care am făcut-o". 

şi când îţi dă putere, sănătate, frumuseţe şi 
prieteni, avuţii şi toate celelalte bunătăţi câte ai. 

Şi, ceea ce este mai mare, că întru 
însăşi vremea aceea, când le iei pe acestea de la 
Dumnezeu, tu le foloseşti pe acestea în loc de 
arme, ca să dai război către însuşi Acela ce ţi 
le-a dat pe acestea, lucru pe care, de l-ai fi făcut 
înaintea unui împărat pământesc, ai fi fost o 
snoavă a fărădelegii şi a nemulţumirii; ar fi 
vorbit pentru acest fel de nemulţumire toate 
Istoriile lumii şi s-ar fi ruşinat toţi oamenii, că 
doar au de obşte firea cu tine. 

e. întâmplare a păcatului celui de moarte 
sunt înfricoşatele răutăţi şi sfârşiturile pe care el 
ţi le pricinuieşte ţie, care sunt şapte, ca şapte 
capete ale balaurului celui otrăvicios. 

• Prima răutate a păcatului. 

Răutate este lipsirea de harul lui 
Dumnezeu; care har este un mărgăritar atât de 
scump, încât pentru el Domnul a cheltuit tot 
Sângele Său ca să ţi-1 răscumpere, pe care tu, 
ticăloase, îl schimbi cu un lucru de nimic, şi 
faci mai fără de socoteală decât un prunc, care 
schimbă un diamant pe o nucă. 

Afară de acest har, sufletul tău, frate, 
rămâne atât de slut, încât nu este cu putinţă, 
de l-ar fi văzut cineva cum este, să nu moară, şi 
de unde este aceasta arătată? Ascultă! Se arată 
în Istoriile bisericeşti că o fecioară, anume 

Ecaterina, a văzut un drac, care era atât de 

slut, încât ea a făgăduit să aleagă mai bine să 

umble o cale plină de cărbuni aprinşi şi de fier 

înfocat şi să umble cu picioarele goale până la 

sfârşitul lumii, decât să mai vadă vreodată o 

nesuferită vederea ca aceasta; şi măcar că 

Dumnezeu i-a zis că n-a văzut toată slutimea 

» 

demonului câtă este, ci numai o închipuire a 
slutimii. 

t 

Ah! Şi dacă numai un păcat de moarte a 
pricinuit demonului o sluţime atâta de ciudată 
şi din stea luminoasă a cerului l-a făcut tăciune 
al Iadului, oare câtă sluţime a câştigat sufletul 
tău, fraie, pentru atâtea şi atâtea păcate? Cine 
poate să înţeleagă cât de urât este el înaintea 
ochilor lui Dumnezeu? Şi câtă putoare iese din 
ranele lui? Şi dacă acea fecioară a simţit 
putoarea păcatelor şi n-a putut să sufere, oare 
cât de împuţit eşti tu înaintea Iui Dumnezeu, 
tu, cel ce eşti putred cu totul de păcate? 

Cu adevărat, nicio jivină din cele 
târâtoare. Nici un balaur, nicio fiară nu este 
atât de urâtă înaintea ta, o, păcătosule, cât eşti 
tu de urât înaintea lui Dumnezeu cu păcatul, 
şi, cu toate acestea, tu, ticălosule, nu vezi 
sufletul tău cel împuţit, nu te întristezi; ci te 
bucuri ca şi păunul, sau către hainele cele 
frumoase pe care le porţi, sau pentru frumu¬ 
seţea feţei tale, sau pentru alte podoabe ale tale 

de afară. Pentru aceasta, şi Domnul cu dreptate 
te-a numit pe tine şi pe cei asemenea ţie 
mormănturi văruite, care pe dinafară au o 
marmură frumoasă sau o frumoasă inscripţie 
deasupra, iar înăuntru sunt pline de oase 
împuţite. 

• A doua răutate a păcatului. 

A doua răutate a păcatului de moarte 
este lipsirea sufletului tău, o, ticălosule, de 
Dumnezeiasca înfiere cea după har, care este 
un dar atât de înalt, încât face pe Duhul Sfânt 
să locuiască întru tine cu o venire şi lucrare a 
Lui deosebită şi schimbată de toate celelalte 
locuri. Aceasta te face fiu al lui Dumnezeu şi 
moştenitor al împărăţiei Lui. Şi aceasta aşazâ 
lucrurile tale vrednice de o plată atât de mare 
încât cea mai mică faptă a ta este de atât de 
multă cinste cât este şi tot Raiul. Dar, îndată ce 
vei pierde acest dar, ce te faci? Vai! Fiu al 
Diavolului, asemenea cu acela, din pricina 
păcatului; precum şi fiul seamănă tatălui său, 
pe temeiul firii. Voi sunteţi de la tatăl vostru. 
Diavolul (Ioan 8: 44). 

• A treia răutate a păcatului. 

A treia răuLate a păcatului este, o, frate, 
lipsirea de moştenirea cea veşnică a Raiului, de 
care am zis, pe care o avea gătită să ţi-o dea 
Tatăl tău cel ceresc, şi cine poate să spună cât 
de toţi se cinsteşte un fiu întâi născut şi 

moştenitor al unui împărat? Cât de toţi se 
zavistuieşte? Cât se fericeşte? Cu adevărat, 
nimeni! Tot aşa, dimpotrivă, nu poate cineva să 
spună cât este de nebun, cât este de batjocorit 
de toţi unul ce ar vinde naşterile cele dintâi ale 
sale, moştenirea sa, pentru puţin oareşice, 
precum le-a vândut Isav pentru puţine linte. Fă 
acum asemănare, o, păcătosule, cerului cu 
pământul, moştenirii împărăţiei celei nestricate 
ce ai pierdut, cu naşterile cele dintâi ale lui Isav 
şi cu moştenirea împărăţiei pământeşti celei 
stricăcioase; şi vei înţelege cât de vrednic de râs 
eşti şi nebun. 

• A patra răutate a păcatului. 

A patra răutate care îşi face păcatul este 
că te lipseşti tu, o, iubitule, de toate plăţile 
lucrărilor celor bune pe care le-ai făcut 
mai-nainte de păcat; cum am zice: dacă tu ai fi 
vieţuit viaţă aspră într-o sută de ani deplin, ca 
un cuvios; de ai fi purtat la grumazul tău un 
lanţ de fier douăzeci de ani, ca Sfântul Eusebie, 
de ai fi locuit într-un mormânt paisprezece ani, 
precum Cuviosul Iacov; de ai fi stătut patruzeci 
de ani deasupra unui stâlp, ca Sfântul Simeon 
Stâlpnicul; de ai fi adus la credinţă mai multe 
neamuri decât Apostolii; de ai fi luat mai multe 
descoperiri decât proorocii; de ai fi vărsat mai 
mult sânge decât mucenicii, iar pe urmă, după 
toate acestea, ai fi făcut numai un păcat de 

moarte, îndată toate faptele tale bune de 
mai-nainte şi plăţile se pierd din pricina acestui 
păcat. Şi, de vei muri în păcat, nu te vei folosi 
întru nimic dintru acelea. Aşa hotărăşte însuşi 
Dumnezeu pentru acel drept care va păcătui: 
cum că nu-şi va aduce aminte de cele mai 
dinainte dreptăţi ale lui. Toate dreptăţile lui nu 
se vor pomeni (Iez. 33: 13). Şi este cu putinţă să 
se afle în lume vreo altă pagubă mai mare decât 
aceasta? Cu adevărat, frate, întru atâta de mare 
pierzare a ta, vine la nedumerire fiecare şi nu 
ştie ce să zică; ba şi acei prieteni ai lui Iov, 
văzând o pagubă atât de mare şi primejdie ce a 
pătimit şapte zile deplin, şezând ei înaintea lui, 
au tăcut şi niciun cuvânt n-au putut să 
grăiască (cf. Iov 2: 13). 

• A cincea răutate a păcatului. 

A cincea răutate care pricinuieşte 
păcatul este lipsirea de cele mai alese ajutorinţe 
ale lui Dumnezeu. Că, precum o maică prea 
iubitoare de fii iubeşte şi poartă de grijă din 
toată inima pentru fiii săi totdeauna, tot aşa şi 
Dumnezeu poartă de grijă pentru sufletul tău 
când este fără de păcat de moarte. 

Precum o mamă mângâie pe cineva, tot 
aşa Eu vă voi mângâia pe voi (Is. 66: 13). El îl 
ajută, îl chiverniseşte, îl ţine în braţele Lui, îi 
îndulceşte inima, îi luminează mintea, îi 

înfierbântă voinţa şi-i dă o putere lucrătoare, ca 
să lucreze cu lesnire mântuirea lui. 

Iar după ce tu vei păcătui de moarte, 
măcar deşi nu te părăseşte pe tine cu totul 
Dumnezeu, dar însă nu varsă în sufletul tău 
curgerile cele mai dinainte ale harului Său. 
Pentru aceea, pentru că te lipseşte de nişte 
ajutorinţe ca acestea, la tine mântuirea ta se 
face mai cu anevoie, fiindcă slăbeşte partea cea 
mai înaltă a sufletului tău şi se întăreşte şi 
biruieşte partea cea mai de jos şi pătimaşă. Şi 
aşa căzând dintr-un păcat în altul, mai pe urmă 
ajungi într-un adânc de răutăţi. 

• A şasea răutate a păcatului. 

A şasea răutate care-ţi pricinuieşte ţie 
păcatul, o, frate, este că te face pe tine vinovat 
muncii celei veşnice, că, îndată ce vei păcătui 
de moarte, se şterge numele tău din cartea vieţii 
şi te faci vinovat muncilor celor înfricoşate ale 
Iadului, ca să te munceşti veşnic. 

• A şaptea răutate a păcatului. 

A şaptea răutate a păcatului, şi cea de 
pe urmă, este cea care urmează după moarte; 
că, de nu vei strica păcatul mai-nainte de 
moartea ta cu o pocăinţă adevărată şi îndrep¬ 
tare desăvârşită, se pogoară cu adevărat 
sufletul tău înlăuntru în temniţele Iadului, în 
loc de durere, în loc întunecat, aşteptând, până 

se va face învierea cea de obşte, să învieze şi 
trupul tău, ca să iei şi cea desăvârşită muncă. 

Toate aceste nemărginite răutăţi şi 
pagube care îţi pricinuiesc ţie păcatul, cugetă-le 
totdeauna şi socoteşte, o, păcătosule, ca să 
urăşti din adâncul inimii păcatul, ca pe un 
omorâtor [de suflet] şi cel mai mare vrăjmaş al 
tău, şi altădată să nu-1 mai faci. 

3. Cunoştinţă a păcatului de la trei 
pedepse ce a luat de la Dumnezeu. 

Acum a rămas, frate, ca să-ţi arătăm 
răutatea păcatului şi cumplita pedeapsă cu 
care Dumnezeu a pedepsit a. Pe îngeri b. Pe 
oameni, şi c. în faţa lui lisus Hristos. 

a. Pedeapsă a păcatului la îngeri. A 
pedepsit Dumnezeu păcatul la îngeri, fiindcă 
numai pentru un gând mândru şi hotărâtor al 
lor a surpat în iad o mulţime nenumărată din- 
tr-înşii. Şi nu i-a socotit, căci prin firea lor au 
fost duhuri nematerialnice, fără de moarte după 
fiinţă, mai înţelepţi decât toţi oamenii, mai 
puternici decât toate zidirile cele mai de jos. N-a 
socotit nici cinstea lor, nici mintea lor cea prea- 
subţire, nici cunoştinţa lor cea nematerialnică, 
ci i-a osândit să se pedepsească veşnic cu cele 
mai cumplite munci ale Iadului, ca aşa să ne 
facă să cunoaştem cât de mult urăşte şi 
pedepseşte El păcatul. 

b. Pedeapsă a păcatului la oameni. A 
pedepsit păcatul la oameni, căci pe Adam, omul 
cel dintâi, îndată ce a călcat porunca Lui, l-a 
izgonit din Rai şi l-a osândit pe el şi pe noi toţi, 
strănepoţii lui, ca să vieţuim în acest blestemat 
pământ, cu sărăcii, cu neputinţe, cu dureri, cu 
suspine, cu ticăloşii, iar la urmă să pătimim o 
moarte afară de fire şi cu durere. 

A pedepsit păcatul, pentru că pe 
oamenii care au păcătuit în vremea lui Noe i-a 
înecat cu un Potop de apă ce a fost în toată 
lumea; aşijderea pentru că pe Sodoma şi 
Gomora le-a ars cu Potop nou, de pucioasă şi 
de foc, şi, mai pe urmă, pentru că au osândit pe 
păcătoşii cei nepocăiţi să se ardă veşnic în focul 
muncii, ai căror muncitori, diavolii, nu vor 
osteni niciodată în munca lor, nu va auzi 
niciodată plângerile lor, ci mai vârtos îi va lupta 
şi-i va urî veşnic, că acesta este acel norod 
ticălos despre care zice Maleahi: Norodul 
împotriva căruia Domnul bate război până în 
veac (1: 4), 

Ţi se par mari, o, frate, aceste pedepse 
ale păcatului? Dar să ştii că niciodată niciun 
păcat nu se pedepseşte de Dumnezeu după 
vrednicie, ci totdeauna cu milostivire, iar un 
păcătos, măcar că se munceşte veşnic, însă se 
munceşte mai puţin decât i se cuvine, şi unul 
ca acesta poate să zică acel cuvânt al lui Iov: Ce 

fel făceam? Iar El nu cu [pedepse] vrednice m-a 
certat pe mine pentru cele ce am păcătuit 
(Iov. 33: 27)54. 

c. Pedeapsă a păcatului in faţa lui Iisus 
Hristos. A pedepsit Dumnezeu păcatul şi în faţa 
lui Iisus Hristos, dar însă cu o pedeapsă atât de 
grea, încât toate cele mai sus zise pedepse, 
asemănându-se cu aceasta, se arată ca o 
umbră, că numai una şi cea mai uşoară rană în 
faţa Mântuitorului Hristos, un ghimpe din 
spinii Lui, numai o bătaie a Lui, este o pedeap¬ 
să mai mare decât [cea prin care] Dumnezeu ar 
fi stricat toată lumea şi ar fi aruncat în focul 
muncii pe oameni, pe îngeri, pe Arhangheli şi 
pe toate celelalte zidiri, fiindcă ce vrednicie are 
pedeapsa tuturor zidirilor faţă de cea mai mică 
a Ziditorului? A Celui Prea-fără-de-prihană, a 
Celui Prea-Sfânt? A Fiului Celui Unul Născut? 

Dar însă Tatăl Său Cel ceresc nu S-a 
mulţumit să pătimească Fiul Său o muncă mică 
ca să strice păcatul, ci a pătimit o muncă prea 
mare. Voieşti, păcătosule, să înţelegi aceasta? 
întoarce-te şi vezi pe Hristos cum pătimeşte 
pentru păcatul tău, se vinde (cf. Matei 26: 46), 
se pune la jurământ (cf. Matei 26: 63), se 


54 în varianta din Biblia 1914: Şi atunci se va învinovăţi omul pe 
sine, zicând că „acestea am făcut", şi nu mă pedepsi cu bătăi vrednice 
de păcatele ce le-am făcut. 

batjocoreşte (cf. Luca 22: 63), se trage la 
judecată ca un osândit (cf. Marcu 14: 64). Vezi 
cum ochii Lui sunt răniţi de pumni? (cf. Matei 
26: 67; Marcu 14: 65). Cum Faţa Lui este plină 
de scuipări? (cf. Marcu 15: 19). Cum fălcile Lui 
sunt pline de pălmuiri? (cf. Is. 50: 6; Marcu 26: 
67). Cum grumazul Lui este uscat de sete? 
(cf. Ioan 19: 28). Vezi cum buzele Lui sunt 
amărâte de fiere? (cf. Matei 27: 34). Cum Capul 
Lui este pătruns de prea cumpliţii spini? (Matei 
27: 29). Cum braţul şi mâinile Lui sunt strâns 
legate cu funii tari? (cf. Ioan 18: 12). Cum 
umerii Lui sunt chinuiţi de povara cea grea a 
Crucii? (Luca 23: 26). Cum mâinile şi picioarele 
Lui sunt pironite cu piroane ascuţite? (cf. Col. 
2: 14). Vezi, o, păcătosule, cum vinele Lui sunt 
toate deşarte de sânge, cum coasta Lui e 
pătrunsă de suliţă? (cf. Ioan 19: 34). Cum toate 
încheieturile Lui sunt sfărâmate de cea tare 
întindere pe Cruce? Şi cum, sus fiind spânzurat 
şi cu cumplite piroane pironit, Şi-a dat duhul? 
(cf. Matei 27: 50). Vezi cum tot Trupul Lui S-a 
făcut o rană? Fără de chip, fără de frumuseţe 
omenească era. L-am văzut pe El, şi nu avea 
chip, nicifrumuseţe (Is. 53: 2). 

Treci acum, frate, cu mintea la partea 
cea dinlăuntru a sufletului Lui, ca să vezi acolo 
înlăuntm, cât iară de asemănare mai mult au 
pătimit cu sufletul decât au pătimit cu trupul?! 

întristându-se foarte pentru atâtea păcate, 
pentru atâtea ocări şi pentru atâta mare 
defăimare, care vrea să facă mărimii Lui, şi 
Pătimirilor Lui, înşişi acei păcătoşi, pe care, ca 
să-i mântuiască, atâta şi atâta a păcătuit. Şi, ca 
să zic pe scurt, atâta de mare a stătut patima 
cea dinlăuntru, care a răbdat Iisus pentru 
oameni, cât este cu neputinţă cineva să o 
înţeleagă în viaţa aceasta; numai în Ziua 
Judecăţii, după judecata oareşicăror dascăli, o 
va cunoaşte fiecare desăvârşit, fiindcă şi atunci 
va să o arate Domnul, ca să o vadă toţi oamenii, 
spre ruşinare păcătoşilor celor osândiţi. 

Ce zici acum despre păcat, iubitule? 
înţelegi cât de întinsă este răutatea lui? Din cea 
neînţeleasă munca aceasta ce a pătimit 
Prea-dulcele Iisus, pentru ca să-l strice? Deci 
acum, după ce ai cunoscut răutatea lui şi la 
sigur păcatul, şi de la întâmplările lui, şi de la 
pedeapsa cu care Dumnezeu l-a pedepsit, fie-ţi 
milă de sufletul tău, zdrobeşte-ţi inima ta, vi- 
no-ţi întru sineţi şi hotărăşte cu întemeiere de o 
mie de ori să mori mai bine decât să faci 
vreodată un păcat de moarte 55 . 


55 S-a scris de mai multe ori despre păcatul de moarte fără a se 
spune exact şi care este acesta, socotind poate că este ceva 
cunoscut. De la alţi Părinţi aflăm că păcat de moarte este tot 
păcatul cel nepocăit (Sfântul Marcu Pustnicul), este 
împotrivirea făţişă faţă de lucrările lui Dumnezeu, socotite 

f. Păzirea a şasea: rugăciunea 

Zice Sfinţitul Augustin cum că omul se 
cuvine să facă ceea ce poate, iar de la 
Dumnezeu să ceară ceea ce nu poate. Pentru 
aceasta şi noi, după ce ţi-am dat cele 
mai-nainte-zise cinci păziri, ca să nu mai cazi 
în păcat, pe care acelea poţi să le faci de la 
sineţi cu a ta putere, dăm mai pe urmă păzirea 
a şasea, care este sfânta rugăciune. Deci, să nu 
încetezi a te afîerosi pe sineţi lui Dumnezeu şi 
de a-L ruga cu fierbinţeală să întărească 
neputinţa ta şi să întemeieze voinţa ta întru 
această hotărâre ce ai făcut cu Cel dintru 
înălţime. Dar al Său ajutor nădăjduind tu, că te 
va auzi, pentru mare mila Sa, precum însuşi 
S-a făgăduit: De va striga către Mine, auzi-l voi 
pe el, că milostiv sunt (leş. 22: 27). 

Nu ai putere de la sineţi? Nu ai putere 
întru voinţa ta? Pricina este că nu ceri de la 
Dumnezeu. Nu aveţi, pentru că nu cereţi, zice 
dumnezeiescul Iacov (4: 2). Te temi de 

primejdie, te înfricoşezi de ispita păcatului? 


înşelăciuni şi/sau lucrări drăceşti, precum au făcut oarecând 
Iudeii cu Mântuitorul Hristos. Indiferent de definiţii, fiecare se 
va judeca în moartea pe care şi-a ales-o: moartea spre învierea 
cu Hristos sau moartea faţă de viaţa duhovnicească, faţă de o 
viaţă de veci fericită împreună cu un Dumnezeu personal şi 
Atotputernic, şi alegerea exclusivă a celor ale lumii. 

Priveghcază şi te roagă, ca să nu cazi intr-în sa. 
Privegheaţi şi vă rugaţi ca să nu intraţi în ispită 
(Matei 26: 41). Şi, pentru mai multă lesnire, 
iată, îţi însemnăm aici această rugăciune: 

Mult-milostive Doamne lisuse Hristoase, 
Dumnezeul meu, mulţumescu-Ti că, pentru 
tainică mărturisirea mea cea către duhovni¬ 
cescul meu părinte, m-ai învrednicit pe mine, 
păcătosul, să iau de la Tine iertarea păcatelor 
mele. Deci, urmând lui David, celui ce a zis: 
Juratu-m-am şi am pus ca să păzesc judecăţile 
dreptăţii Tale , făgăduiesc Ţie cu o hotărâtoare 
voinţă a sufletului meu că aleg mai bine să iau 
o mie de morţi, decât să mai fac de acum 
înainte vreun păcat de moarte şi să amărăsc cu 
dânsul bunătatea Ta cea nemărginită. Dar, de 
vreme ce voinţa mea este neputincioasă, 
singură de sine şi, fără de ajutorul Tău, mă rog 
ţie cu fierbinţeală să mă împuterniceşti cu 
harul Tău şi să mă întăreşti cu ajutorul Tău cel 
puternic, ca să rămân până în sfârşit neschim¬ 
bat întru această sfântă hotărâre. Aşa, Iubito- 
rule de suflete lisuse al meu, împuterniceş- 
te-mă pe mine ca să petrec cealaltă vreme a 
vieţii mele întru pocăinţă, ca să dobândesc aici 
pe pământ harul Tău, iar acolo, în Cer, fericită 
slava Ta, pentru rugăciunile Prea-bine-cuvân- 
tatei Maicii Tale şi ale tuturor Sfinţilor Tăi. 
Amin. 

Cuvânt la urmă 


Fac sfârşit şi pecetluiesc această 
sfătuire a mea cu aceste cuvinte: Tatăl, Cel ce a 
trimis pe Mergătorul-înainte Ioan ca să boteze, 
a propovăduit prin gura aceluia către păcătoşi, 
zicând: Pocăiţi-vă! (Matei 3: 2). Fiul, când S-a 
arătat în lume, drept începătură şi temelie a 
propovăduirii Lui a pus acest cuvânt: Pocăiţi-vă! 
(Matei 4: 17). Duhul Cel Sfânt, când S-a 

pogorât în limbi de foc, acest cuvânt a grăit prin 
Apostolul Petru: Pocăiţi-vă! (Fapte 2: 38). Trei 
sunt Cei ce mărturisesc 56 , şi mărturia acestor 
trei este adevărată, iar mai vârtos însuşi 
Adevărul. Deci, o, păcătoşilor, care sunteţi 
asemenea mie: pocăiţi-vă, pocăiţi-vă, pocăiţi-vă, 
că s-a apropiat împărăţia cerurilor. 

Sfârşit, şi lui Dumnezeu slavă! 

56 Aluzie poate la I Ioan 5: 7-8. 

Cartea de faţă poate fi lesne 
socotită cea mai frumoasă carte 
despre Taina Mărturisirii ce s-a 
scris vreodată de vreun autor 
român. Valoarea ei reiese cel mai 
bine din lectura ei. 

Mitropolitul se adresează încă 
de la început cititorilor nu ca 
unora ce trebuie să ia aminte la 
oarece idei, definiţii, canoane, pe 
care el, iată, a reuşit să le aştearnă 
în scris şi care sunt obligatorii, ci 
ca unor fraţi ai lui, păcătoşi ca şi 
el, cărora le pune înainte 
mărturia Părinţilor şi nu 
„învăţăturile mai noi", cele pe care noi le numim azi 
„adaptate la cugetul contemporan"; el pune înainte 
mărturia Sfinţilor Părinţi ca unul care făcea parte din 
ceata lor, ca un continuator al vieţii şi învăţăturii lor. 

Nu întâmplător, viaţa şi faptele lui au stârnit ură şi 
împotrivire din partea multor preoţi, boieri şi alţi 
dregători ai vremii, precum ne arată viaţa sa... 




Ştefan Voronca 



























